Bývalá pracovníčka viní Lajčákovo ministerstvo z pochybných zákaziek

Pochybné zákazky?

Reakcia Ťapákovej

Ďalšie svedectvo

Rozhovor

Ministerstvo neodpovedá

Komentár Nicholsona

Prečo zapískala?

Lajčák povedal, že moje ideály sú mu sympatické, ale že srdce musí ísť ruka v ruke s rozumom, píše v blogu Zuzana Hlávková.

BRATISLAVA. Pri príprave podujatí na predsedníctvo Slovenska v Rade Európy sa šafárilo s verejnými zdrojmi a obchádzal sa zákon. A to všetko navyše s vedomím ministra zahraničných vecí Miroslava Lajčáka, tvrdí bývalá zamestnankyňa ministerstva Zuzana Hlávková. Pofidérne sa podľa Hlávkovej prideľovala napríklad zákazka agentúre Evka, ktorá organizovala podujatie na prezentáciu loga nášho predsedníctva v Rade EÚ. Evka bola vybraná bez verejnej súťaže. Na ministerstve Hlávková už nepracuje, výpoveď podala vo februári 2016. Jej tvrdenia zverejnila v blogu mimovládna organizácia Transparency International. Ministerstvo zahraničných vecí tvrdenia odmieta. "Bývalá zamestnankyňa sa vyjadruje k veciam, o ktorých vzhľadom na svoje referentské zaradenie nemohla mať kompletnú vedomosť, nesúvisia s jej pracovnou náplňou a presahujú trvanie jej pracovného pomeru, keďže odišla v prvej fáze príprav," uviedol hovorca rezortu Peter Stano. Hlávková začala na ministerstve pracovať v júli 2015 ako odborníčka na kultúrnu prezentáciu na sekretariáte slovenského predsedníctva v Rade EÚ. Tvrdí, že ju práca bavila, ale len dovtedy, kým sa na rezorte v úlohe mediálnej poradkyne neobjavila bývalá riaditeľka televízie Markíza Zuzana Ťapáková. Ťapáková začala presadzovať veľkolepé podujatia. "Začal byť na nás vyvíjaný tlak meniť podobu pôvodných projektov na základe jej požiadaviek. Podujatia, ktoré boli pôvodne plánované ako skromnejšie a decentné, sa zrazu menili na veľkolepé udalosti omnoho komerčnejšieho charakteru," hovorí v blogu Hlávková. Také bolo aj podujatie na prezentáciu loga nášho predsedníctva. Naplánované bolo na február, teda na niekoľko týždňov pred parlamentnými voľbami. Podľa Hlávkovej boli proti takému podujatiu všetci na kultúrnom odbore. Pripadalo im to vraj ako zbytočné míňanie peňazí, keďže v zahraničí na predstavenie loga stačila obyčajná tlačová konferencia. Ministerstvo priznáva, že pre nich pracovala Ťapáková ako externá poradkyňa, ale obvinenia odmieta. "Externá poradkyňa ministra Zuzana Ťapáková, ktorá poskytuje odborné poradenstvo v oblasti médií, nemá na ministerstve výkonné právomoci ani kompetencie zasahovať do rozhodovacích procesov. V súvislosti so zverejnenými obvineniami na jej adresu zvažuje právne kroky," konštatoval Stano. To, že na prezentácií nášho loga spolupracovala, priznala aj Ťapáková ešte vo februári aj na svojom facebookom profile. Na ministerstve pracovala od 3. novembra 2015 do 2. novembra 2016, uviedlo v minulosti ministerstvo pre Plus 1 deň. Celkovo ministerstvo za podujatie na prezentáciu loga podľa dostupných informácií minulo okolo 200-tisíc eur. Agentúre Evka, ktorá podujatie pripravovala, údajne zaplatilo 156-tisíc eur, okrem toho platilo za prenájom Slovenského národného divadla, ako aj za občerstvenie. Podľa Hlávkovej sa konečná suma vyšplhala na približne 300-tisíc eur. V sume 156-tisíc eur, ktoré dostala Evka, boli zarátané aj honoráre umelcom, tvrdilo koncom zimy ministerstvo denníku SME. Honoráre pre jednotlivých umelcov zverejniť už nechcelo. Hlávková však v blogu uvádza, že ministerstvo verejnosť zavádzalo. "V priebehu príprav sa prišlo na to, že zmluvy s umelcami sa uzatvoria a ich honoráre sa vyplatia z ministerstva, nad rámec zmluvy podpísanej s agentúrou Evka. Typ zmlúv, ktoré MZV s umelcami podpísalo, nebol povinne zverejniteľný, preto ich existenciu mohlo ministerstvo zamlčať," píše Hlávková v blogu. Evka dostala za podujatie peniaze aj od RTVS, ktorá jej zaplatila 5400 eur s DPH za "vysielanie podujatia". Zmluva bola na centrálnom registri zverejnená začiatkom marca, teda až po odvysielaní podujatia. V minulosti Denník SME poukazoval aj na zvláštne okolnosti, za ktorých bola Evka vybraná. Ministerstvo zahraničných vecí napríklad tvrdí, že Evku vybralo z troch kandidátov, ale ich mená doteraz nepovedalo. Denník SME cez infozákon žiadal ministerstvo o všetky dokumenty, ktoré sa spájajú s výberom Evky - cenové ponuky všetkých oslovených agentúr, kritériá na podanie cenovej ponuky, materiály z prieskumu trhu či zápisnicu z rokovania. Ani tie rezort nezverejnil. Tvrdil, že dokumenty nemá a ani mať nemusí. Evka bola totiž "obstaraná" cez výnimku v zákone o verejnom obstarávaní, podľa ktorého sa môžu nákupy na predsednícke aktivity do sumy 162- tisíc eur s DPH robiť bez verejnej súťaže. Na zadanie zákazky stačí prieskum trhu. Hlávková tvrdí, že agentúra bola vybraná za zvláštnych okolností. "Narýchlo boli vytvorené podklady na 'akože' prieskum trhu, v ktorom boli oslovené tri vopred vybrané eventové agentúry vrátane agentúry Evka, na ktorú bolo zadanie zákazky podľa všetkého ušité," píše v blogu. Ministerstvo tvrdí, že všetky obstarávania spojené s predsedníctvom boli v súlade so zákonom, rovnako ako boli zverejnené aj všetky potrebné dokumenty. Agentúra Evka a jej konateľ Miroslav Strašifták na otázky SME už dlhodobo neodpovedajú. Za zvláštnych podmienok bol podľa Hlávkovej organizovaný aj júlový otvárací koncert pre verejnosť v spolupráci s agentúrou Viva Musica!, ktorá bola oslovená tiež napriamo. "Osloveniu agentúry Viva Musica! a zadaniu zákazky nepredchádzala verejná súťaž ani prieskum trhu," tvrdí Hlávková. Na pondelkovej tlačovej konferencii Transparency International Slovensko a Zuzany Hlávkovej vystúpil aj konateľ agentúry Viva Musica! Matej Drlička. Ten tvrdí, že Hlávkovej blog je plný nepresností a poloprávd. "Nevidím zlý úmysel, ale možno nezáujem komunikovať určité veci," povedal Drlička s tým, že tento štát neokradol. Podľa jeho slov si ho pozvali na MZV, aby sa ho opýtali na jeho názor. Tam mu povedali, ako má vyzerať otvárací koncert pre verejnosť. Prišlo mu to nedôstojné, a tak navrhol veľkolepejší koncert. "Vyžiadali sme si čas, prišli sme s niekoľkými variantmi, jednou z nich bol projekt Viva Europa! Faktom je, že pre otvorenie slovenského predsedníctva sme zorganizovali koncert, kde bolo 200 umelcov zo všetkých 28 členských krajín EÚ. Boli tu týždeň, ubytovali sme ich, kúpili letenky, skúšali sme, mali tri jedlá denne," vyhlásil Drlička. Pôvodne malo ísť o skromné podujatie, nakoniec sa jeho náklady vyšplhali na približne 170-tisíc eur. Časť peňazí 123-tisíc eur dostala agentúra od ministerstva zahraničných vecí časť zaplatili sponzori. "Považujem za nehorázne, aby tento projekt, na ktorom sa zúčastnilo toľko hudobníkov, skončil ako kauza," pokračoval. So Zuzanou Ťapákovou podľa vlastných slov Drlička nič neriešil, komunikoval so Slavomírou Mašurovou, ktorá bola nadriadená Hlávkovej na ministerstve. Novinárom zároveň povedal, že je pripravený im dať k nahliadnutiu zmluvy a prevody súvisiace s koncertom do konca týždňa. Hlávková však počas tlačovej konferencie uviedla, že sám Drlička jej na jednom z rokovaní navrhol, že ak je potrebné narýchlo zrealizovať verejné obstarávanie, má k dispozícii agentúry, ktoré mu s tým pomôžu. Ona však takéto "naoko" obstarávanie odmietla. Drlička toto obvinenie na tlačovej konferencii poprel so slovami, že nevie o tom, že by také niečo povedal. Po odchode z ministerstva sa Hlávková rozhodla na praktiky listom upozorniť ministra zahraničných vecí Miroslava Lajčáka a štátneho tajomníka Ivana Korčoka. S ministrom sa stretla v marci tohto roku. "Povedal, že moje mladícke ideály sú mu sympatické, ale že srdce musí ísť ruka v ruke s rozumom," píše v blogu a dodáva, že podľa Lajčáka Ťapakovú poslal na ministerstvo premiér Robert Fico. Transparency International zvolalo k téme na pondelok ráno tlačovú besedu. Riaditeľ organizácie Gabriel Šípoš ďalej informoval, že Hlávkovej tvrdenia v organizácii preverovali od júla. "Berúc do úvahy naše zistenia a Zuzaninu výpoveď TIS poslala podnety na kontrolu na Najvyššom kontrolnom úrade, Protimonopolnom úrade ako aj Úrade pre verejné obstarávanie. Zároveň vyzývame ministra Lajčáka, aby sa problémom postavil čelom a zverejnil všetku, aj doteraz nezákonne utajovanú dokumentáciu," napísal Šípoš.


Koncept zero waste môžete preniesť aj do kuchyne. Ako na to?

Bezodpadový životný štýl preniká do bežného fungovania v domácnostiach čoraz viac. Ľudia chcú so zdrojmi pracovať uvedomelo a zbytočne neplytvať, no tiež nevytvárať nadmerné množstvo odpadu. To sa odráža už aj v spôsobe, akým si naše obydlia zariaďujeme. V domácnostiach vzniká najviac odpadu práve v kuchyni, podľa niektorých odhadov sú to takmer dve tretiny. No tieto miestnosti je možné zariadiť a navrhnúť tak, aby vyhovovali zero-waste podmienkam. Minimalizovať to, čo doma končí v koši, je totiž možné. Väčšina kuchynského odpadu končí v kontajneroch, hoci by sa ľahko dala kompostovať alebo využiť inak. Dnešné kuchyne sa pritom dajú navrhnúť tak, aby vyhovovali zero waste životnému štýlu. Takéto kuchyne sú často jednoduché, minimalistické, s prírodnými materiálmi, no tiež príjemné a útulné. Svoje miesto v nich obvykle má priestor na sklenené nádoby alebo textilné vrecúška, do ktorých sa dá nakupovať bezobalovo - teda ľahko dostupné poličky či zásuvky. Ideálne sú aj háčiky na zavesenie potravín uskladnených v textilných obaloch. Čo sa týka odpadu, v dobre navrhnutej kuchyni, ktorá obmedzuje tvorbu odpadu, treba myslieť aj na uloženie nádob na separovaný odpad či dokonca umiestnenie kompostéru. Toto všetko uľahčuje nielen triedenie, ale aj eliminovanie odpadu. Netreba zabudnúť ani na to, že ak nechceme zbytočne nakupovať produkty v plastových obaloch, oplatí sa v kuchyni vyčleniť aj poličku, na ktorej sa dajú pestovať vlastné rastlinky, bylinky či klíčky. Takéto kuchyne, v ktorých je vo všeobecnosti menej vecí, je aj jednoduchšie udržiavať čisté a upratané, čo šetrí čas. So zero waste konceptom sa spájajú aj pravidlá, ktoré sa dajú zhrnúť ako päť R - teda refuse (odmietaj), reuse (používaj znovu), recycle (recykluj), reduce (redukuj) a rot (nechaj zhniť, teda skompostuj). Odmietanie súvisí s tým, že si pri nákupe kladieme otázku, či danú vec potrebujeme a najmä odmietame všetky zbytočné obaly. Potraviny, ale napríklad aj drogériu môžeme už ľahko nakupovať bez nich, a to priamo do vlastných nádob či vrecúšok. Loading
 ... Niektoré predmety, ktoré sú v domácnosti bežné, no nakoniec sa z nich stane nerozložiteľný odpad, pritom dokážeme zohnať aj v prírodnej verzii, ktorá sa dá skompostovať. Napríklad hubka na umývanie riadu vypestovaná zo semienok tekvice alebo upletená z bavlnenej priadze. Cieľom zero waste je kompostovať v maximálnej možnej miere. Loading
 ... Loading
 ... Recyklácia zase súvisí odpadom, ktorý v kuchyni už predsa len vznikne - treba ho separovať, aby mohol byť zrecyklovaný. Aj preto treba mať k dispozícii vhodné nádoby na viacero druhov odpadu. No namiesto toho, aby sme všetko len vyhadzovali a triedili, môžeme veci aj znova používať (teda reuse), či upcyklovať - pôvodný predmet povýšime na niečo hodnotnejšie. Napríklad z plastovej fľaše vyrobíme nejakú dekoráciu alebo z menšieho zaváraninového pohára vyrobíme vlastný pohár na letné drinky, ktorý môžeme používať opakovane.


Le Pena nevpustili na rokovanie Národného frontu

BRUSEL. Čestný predseda a zakladateľ Národného frontu (FN) Jean-Marie Le Pen sa v utorok márne pokúšal dostať do budovy, kde prebiehalo zasadnutie politického výboru tejto strany, ktorú dlhé roky viedol. O zákaze jeho vstupu na rokovanie rozhodla jeho dcéra, terajšia šéfka FN Marine Le Penová. Zasadnutie výboru sa konalo v sídle strany v meste Nanterre, len dva dni po druhom kole parlamentných volieb vo Francúzsku, v ktorých strana nezaznamenala uspokojivé výsledky. Le Pen, ktorý práve v utorok oslavuje 89. narodeniny, sa pred sídlo budovy dostavil dopoludnia v sprievode súdneho úradníka. Ten úradne skonštatoval, že mu bol zablokovaný vstup do na podujatie v straníckej centrále, na ktorom by sa podľa štatútu FN mohol zúčastniť. Plot okolo budovy bol v utorok ráno uzamknutý reťazami, uviedla belgická televízna stanica RTBF. O zákaze vstupu pre Le Pena rozhodli najvyšší stranícki predstavitelia vrátane jeho dcéry. Skutočnosť, že mu neumožnia vstup do budovy, mu bola oznámená vopred. Le Pen pre francúzske médiá uviedol, že toto rozhodnutie odporuje stanovám strany, rozhodnutiu kongresu ako aj súdnym rozhodnutiam a "najzákladnejším zákonom hanby". Spresnil, že strane požičal deväť miliónov eur, bez ktorých by sa FN nemohla zúčastniť parlamentných ani prezidentských volieb. Čestný predseda FN zároveň upozornil, že vedenie strany by malo niesť morálnu zodpovednosť za neúspech v oboch voľbách a nasledovať príklady lídrov socialistov a republikánov, ktorí po volebnom neúspechu odstupujú zo svojich pozícií. "Výkonný výbor FN by mal odstúpiť," uviedol Le Pen. Na otázku novinárov, či by demisiu mala podať aj jeho dcéra, ktorá je šéfkou výkonného výboru strany, spresnil" "Áno, podľa môjho názoru áno". FN zrušila Le Penovi titul čestného predsedu strany v auguste 2015. On toto rozhodnutie súdne napadol a súd vlani rozhodol, že na titul čestného predsedu nárok má. Strana sa proti tomuto súdnemu rozhodnutiu odvolala.


Litovská prezidentka vyzvala na posilnenie východného krídla NATO

Litva a ďalšie členské krajiny sa obávajú o bezpečnosť kvôli ruským aktivitám na Ukrajine.

RIGA. NATO by vzhľadom na geopolitické zmeny a napätie vo vzťahu s Ruskom malo presunúť svoje vojenské velenie bližšie k východným hraniciam aliancie, povedala vo štvrtok litovská prezidentka Dalia Grybauskaite. Vyjadrila sa po stretnutí s vrchným veliteľom síl NATO v Európe Curtisom Scaparrottim v Rige. Scaparrotti, ktorý je tiež hlavným veliteľom amerických ozbrojených síl v Európe (EUCOM), reagoval, že NATO má technológiu a schopnosť veliť i rýchlo reagovať z rôznych miest. Litva a ďalšie členské krajiny východného krídla NATO sa obávajú o svoju bezpečnosť kvôli ruským aktivitám na Ukrajine. USA tam nasadzujú svoje jednotky ako odstrašovací prostriedok proti Rusku už od roku 2014, a aj NATO zvyšuje svoju prítomnosť v tomto regióne.


Prípad korupcie bývalého starostu Kalinkova posudzuje Úrad špeciálnej prokuratúry

Od vlastníka pozemkov žiadať hotovosť najmenej 330.000 eur

BRATISLAVA. Spisový materiál v prípade bývalého starostu Kalinkova (okr. Senec) Štefana B. spolu s návrhom na podanie obžaloby doručili na Úrad špeciálnej prokuratúry (ÚŠP). Uviedla to hovorkyňa ÚŠP Jana Tökölyová. "Prokurátor po jeho preštudovaní rozhodne o ďalšom postupe," povedala Tökölyová. V korupčnom prípade polícia ukončila vyšetrovanie v marci tohto roka. Podľa polície mal Štefan B. v súvislosti s podanou urbanistickou štúdiou žiadať od zástupcu vlastníka nehnuteľností na viacerých osobných stretnutiach úplatok buď 20.000 eur alebo prevod vlastníckych práv pozemkov v katastri za to, že predloží danú urbanistickú štúdiu do obecného zastupiteľstva. Polícia neskôr rozšírila jeho obvinenie aj o ďalší skutok v súvislosti so stavebným konaním. V tomto prípade mal od vlastníka pozemkov žiadať hotovosť najmenej 330.000 eur, resp. 20 percent z hodnoty nešpecifikovaných pozemkov.


Útočníka z Hurgady previezli na psychiatriu

Abúkurov psychický stav budú posudzovať 45 dní

KÁHIRA. Egyptský hlavný prokurátor pre zločiny ohrozujúce národnú bezpečnosť nariadil prevoz Egypťana, ktorý v júli v letovisku Hurgada na pobreží Červeného mora dobodal na smrť dve nemecké a jednu českú turistku, na psychiatrickú kliniku. Tam posúdia jeho psychický stav. Informovala o tom v pondelok egyptská štátna tlačová agentúra MENA. Bezpečnostné zdroje uviedli pre agentúru Reuters, že Abd ar-Rahmán Šabán Abúkura sa pokúsil pridať k extrémistickej organizácii Islamský štát (IS), a vyšetrovatelia najprv odporučili, aby boli proti nemu vznesené obvinenia z terorizmu. Išlo totiž o prvý veľký útok na zahraničných turistov od podobného útoku spred roka v tom istom letovisku. Abúkuru zadržal hotelový personál a polícia ho následne zatkla. Útočník zranil aj ďalších troch turistov. Jeho psychický stav budú posudzovať 45 dní, dodala agentúra MENA. Útok sa stal práve v čase, keď sa Egypt zo všetkých síl snaží znovu oživiť turistický ruch, ktorý trpí vinou bezpečnostných hrozieb a rokmi politických nepokojov. Vláda prezidenta Abdala Fattáha Sísího bojuje proti islamistickému povstaniu, ktoré si na severe Sinajského polostrova vyžiadalo životy stoviek vojakov a policajtov a rozšírilo sa už aj do ďalších častí Egypta, pripomenula agentúra Reuters. Dobodaná 36-ročná česká turistka po útoku zo 14. júla bojovala v egyptskej nemocnici o život, ale 27. júla zomrela. Abúkura ju údajne zasiahol nožom do nohy a do chrbta. Pôvodné správy uvádzali, že jej zranenia nie sú vážne. Neskôr však české ministerstvo zahraničných vecí informovalo, že sa jej stav dramaticky zhoršil. Potom oznámilo, že žena sa nachádza v stave klinickej smrti. Svoj boj o život prehrala v noci na 27. júla, napísal spravodajský portál Novinky.cz.


Washington uvoľnil 220 miliónov eur na vojenskú pomoc pre Ukrajinu

Washington predtým pomoc pozastavil aj napriek kritike, že Kyjev peniaze naliehavo potrebuje

WASHINGTON. Administratíva amerického prezidenta Donalda Trumpa uvoľnila 250 miliónov amerických dolárov (v prepočte približne 228 miliónov eur) na vojenskú pomoc pre Ukrajinu. Washington predtým finančnú pomoc pozastavil aj napriek kritike, že Kyjev peniaze naliehavo potrebuje na odvrátenie ruskej agresie a územnej expanzie.Peniaze administratíva uvoľnila pred štvrtkovou diskusiou senátneho panelu pre vládne výdavky, keď niekoľko republikánskych senátorov, vrátane Trumpovho spojenca Lindseyho Grahama, pohrozilo, že budú hlasovať v prospech uvoľnenia peňazí spolu s demokratmi. Tie už predtým americký Kongres schválil.


Gajdoš je pripravený obhájiť nákupy pre armádu

Zabezpečenie obrany a bezpečnosti je podľa ministra pre rezort prioritou.

BRATISLAVA. Minister obrany Peter Gajdoš (SNS) je pripravený obhájiť pred vládou armádne nákupy 3D radarov a projekt 8x8 Vydra. Pre TASR to povedal po štvrtkovom rokovaní Osobitného kontrolného výboru Národnej rady na kontrolu činnosti Vojenského spravodajstva. "Som pripravený ako minister obrany na základe predložených materiálov v zmysle uznesení vlády obhájiť uvedené materiály," uviedol Gajdoš. Zabezpečenie obrany a bezpečnosti je podľa Gajdoša pre rezort absolútnou prioritou. "Čo sa týka zabezpečenia projektu nákupov, je to iba prostriedok z hľadiska zabezpečenia dlhodobého plánu rozvoja a výstavby ozbrojených síl, ktorý bol schválený bezpečnostnou radou a vládou," uviedol minister. Zdôraznil, že ide o systémové a systematické kroky. K projektu nákupu vozidiel 8x8 vyhlásil, že je naň hrdý a čaká na zaradenie na vládu. Pripomenul, že ozbrojené sily potrebujú nové bojové vozidlá "ako soľ". Šéf parlamentu Andrej Danko (SNS) povedal na margo nákupu transportérov, že ho nezaujíma, či obchod prebehne, alebo nie. Zaujíma sa skôr, že ide o kontrakt štát a štát a že pomáha zachovať slovenský zbrojársky priemysel. "Ja som tomu politickú podporu dal, lebo je to čisté a transparentné, ale nie som človek, ktorý vozidlo vyberá, nie som človek, ktorý ho môže na vláde schváliť," povedal v Rádiu Expres. Danko tvrdí, že má informácie o tom, že minister obrany rokuje s predsedom vlády. Rezort obrany na jeseň minulého roka informoval, že plánuje do roku 2024 obstarať do 81 kusov obrnených vojenských vozidiel 8x8 s názvom Vydra. Výroba vozidiel má byť vo veľkej miere na Slovensku. Materiál zatiaľ do programu vlády zaradený nebol.


Bratislava už peniaze od Slovana dostala, mesto je pripravené rokovať o nových podmienkach

BRATISLAVA. Mesto Bratislava už dostalo peniaze, ktorými mal v stredu 26. júna hokejový klub HC Slovan Bratislava uhradiť svoj viac ako miliónový dlh za prenájom Zimného štadióna Ondreja Nepelu. TASR to potvrdil hovorca mesta Peter Bubla. "Riaditeľ mestskej organizácie Správa telovýchovných a rekreačných zariadení Bratislavy (STaRZ) potvrdil, že tieto finančné prostriedky boli vo štvrtok skutočne pripísané na účet STaRZ," spresnil hovorca. Informáciu o tom, že HC Slovan uhradil svoje záväzky voči STaRZ, dostal magistrát v stredu podvečer. Hlavné mesto žiadalo od hokejového klubu do 30. júna uhradenie všetkých záväzkov, ak chce aj v budúcnosti využívať priestory Zimného štadióna Ondreja Nepelu. "Keďže tieto peniaze boli vo štvrtok pripísané na účet, mesto je pripravené rokovať o nových podmienkach nájmu v kontexte zmeneného využívania štadióna, keďže Slovan už nebude hrať KHL. Určite súčasťou rokovania musia byť aj garancie HC Slovan, aby sa takáto situácia do budúcnosti už neopakovala. Určite súčasťou rokovania musia byť aj garancie HC Slovan, aby sa takáto situácia do budúcnosti už neopakovala.Nové podmienky nájmu na konci dňa musia schváliť poslanci mestského zastupiteľstva. Nové podmienky nájmu na konci dňa musia schváliť poslanci mestského zastupiteľstva," povedal pre TASR Bubla. HC Slovan Bratislava na svojom webe informoval, že odoslal v stredu na účet hlavného mesta platby za užívanie bratislavského Zimného štadióna Ondreja Nepelu. Klub poukázal na účet mesta sumu v celkovej výške 1,196 milióna eur. Táto suma má pozostávať z istiny, úrokov z omeškania a zmluvných pokút. "Zaplatením svojho záväzku HC Slovan Bratislava splnil podmienku mesta na začatie dialógu s predstaviteľmi samosprávy hlavného mesta, ako bolo prisľúbené, vo veci nastavenia nových a reálnych podmienok využívania Zimného štadióna Ondreja Nepelu detskými a mládežníckymi kategóriami klubu, ako aj A-mužstvom," uvádza hcslovan.sk. HC Slovan Bratislava dlhoval za nájomné, služby spojené s nájmom, zmluvné pokuty a úroky z omeškania mestskej organizácii STaRZ, ktorá pristúpila k vymáhaniu dlhu aj súdnou cestou. Primátora Bratislavy Matúša Valla požiadalo v máji mestské zastupiteľstvo, aby rokoval o vypovedaní všetkých nájomných zmlúv s HC Slovan, ak do konca júna nedôjde k splateniu všetkých dlhov voči mestu. Zároveň ho požiadali, aby rokoval s HC Slovan - mládež o splatení dlhu vo výške 135.916 eur do konca augusta a aj o tom, aby táto časť klubu realizovala platby za prenájom ľadových plôch vopred. Vallo koncom mája pre TASR uviedol, že ak HC Slovan Bratislava nezaplatí hlavnému mestu svoj dlh za prenájom zimného štadióna, 1. júla s ním mesto vypovie zmluvu. Ako podotkol, samospráva nebude ustupovať, no v prípade mládeže Slovana si vie predstaviť istú dohodu.


Manchester City sa stal prvým finalistom FA Cupu, poradil si s Brightonom

Fortuna liga (1 - 6)

Fortuna liga (7 - 12)

La Liga

Premier League

FA Cup

Bundesliga

Serie A

Ligue 1

Česká liga

O výhre domácich rozhodol Gabriel Jesus.

LONDÝN. Hráči Manchesteru City sa stali prvým finalistom najstaršej dodnes fungujúcej futbalovej súťaže na svete FA Cupu, keď v sobotňajšom semifinále zdolali Brighton 1:0. O jediný zásah sa postaral už v úvode hlavičkou brazílsky útočník Gabriel Jesus po centri Kevina De Bruyneho. Úradujúci anglický majster sa vo finále stretne s víťazom nedeľňajšieho zápasu medzi Watfordom a Wolverhamptonom. Zverenci Pepa Guardiolu už vyhrali Ligový pohár, bojujú aj o anglický titul v najvyššej súťaži a zahrajú si štvrťfinále Ligy majstrov. Manchester City - Brighton 1:0 (0:0) Gól: 4. Gabriel Jesus


Hubočan bude pôsobiť na Cypre. Podpísal ročný kontrakt s Omoniou Nikózia

Bývalý reprezentant Slovenska má nového zamestnávateľa.

NIKÓZIA. Bývalý slovenský futbalový reprezentant Tomáš Hubočan bude v kariére pokračovať v cyperskom klube Omonia Nikózia. S novým zamestnávateľom podpísal ročný kontrakt. Informoval o tom portál omonoia365.com. Hubočan predtým na klubovej úrovni pôsobil od roku 2016 v Olympique Marseille, vo francúzskom tíme ale nedostával dostatok príležitostí. Obliekal aj dresy MŠK Žilina, Zenitu Petrohrad, Dinama Moskva, či Trabzonsporu. Tridsaťtriročný defenzívny univerzál začiatkom tohto roku oznámil ukončenie reprezentačnej kariéry. Za Slovensko nastúpil 64-krát bez streleckého zápisu. Vrchol kariéry v národnom tíme zažil v roku 2016, keď si zahral na ME vo Francúzsku.


V Bratislave zavraždili 58-ročnú ženu, podozrivého muža zadržali

BRATISLAVA. Pri priemyselnom areáli na Pastierskej ulici v Bratislave zavraždili 58-ročnú ženu. Podozrivého 49-ročného muža policajti už zadržali. Informuje o tom polícia na sociálnej sieti. Oznámenie o bodnutej žene dostala polícia na tiesňovej linke 158 po 19-tej hodine. "Po preverení oznámenia a po vykonaní prvotných úkonov policajti na mieste zistili, že zranenia žene spôsobil muž, po ktorom začali ihneď pátrať," opisuje polícia. Bratislavčanka zraneniam napriek snahe záchranárov podľahla. Podozrivého policajti po pár minútach pátrania zadržali. "V súlade so zákonom ho obmedzili na osobnej slobode a eskortovali ho na príslušné policajné oddelenie," dodáva polícia. Na oddelení s ním vykonávajú potrebné procesné úkony.


STĹPČEK ZUZANY KEPPLOVEJKam sa podelo Učiace sa Slovensko? Danka to netrápi

Kde je tá najväčšia reforma školstva z dielne Plavčana?

Učiace sa Slovensko. Spomínate si ešte na iniciatívu, ktorú minister Plavčan za trúbenia fanfár predstavil ako „najväčšiu reformu školstva za posledných 25 rokov“? Že mu nestála za zmienku v rozlúčkovej reči, je len príznačné. Pre to, ako vážne SNS bralo agendu, ktorú v koalícii získalo. Sada návrhov vznikla ako odpoveď na minuloročné štrajky učiteľov (rodičov a priateľov škôl). Plavčan – veľmi správne – posadil za stôl hlasných kritikov a ľudí, ktorí sa školstvom na rôznych úrovniach zaoberali dlhodobo. Na pripomenutie: Ftáčnik, Burjan, Juráš, Vantuch, Višňovský a Vizár. 250-stranový dokument predstavil minister v marci a potom bolo ticho. Nepočuli sme, ako bude Plavčan ďalej postupovať. A najmä, Andrej Danko neutrúsil ani slovko, aj keď sa dušoval, že bude hovoriť do diania na ministerstve. Dokonca ani v slávnom zozname požiadaviek SNS, ktorý Danko pripichol Plavčanovi na chrbát, nenájdeme zmienku – popri štátnych aerolinkách či kúpeľníctve – o dokumente Učiace sa Slovensko. Inými slovami, Dankovi bolo jedno, že vznikol a je mu jedno, či sa bude presadzovať. Prípadne, kto ho bude nepresadzovať. Len toľko sme chceli k prítomnosti SNS v rezorte.


Migranti v zadržiavacích centrách v Líbyi sa sťažujú na hlad a zlú hygienu

Líbya sa stala hlavnou trasou pre afrických migrantov smerujúcich do Európy.

TRIPOLIS. Migranti, ktorí sú zadržiavaní na juhu Líbye, trpia pre údajný nezáujem medzinárodných organizácií nedostatkom jedla a zlými hygienickými podmienkami. Vo štvrtok o tom informovala agentúra AP. "Tým, čo by sme chceli najviac, sú čistiace prostriedky a jedlo," vyhlásil pre AP 19-ročný Ahmad Sálih Ibráhím zo Sudánu, ktorý sa do krajiny dostal pomocou prevádzačov ešte minulý rok. Líbya sa podľa AP stala hlavnou trasou pre afrických migrantov smerujúcich do Európy po povstaní proti režimu Muammara Kaddáfího v roku 2011. Povstanie vtedy leteckými údermi podporilo aj NATO. EÚ medzitým venovala milióny eur na lepšiu výzbroj a tréning pre líbyjskú pobrežnú stráž, ako aj na zlepšenie podmienok v miestnych zadržiavacích centrách.


Zrušenie dohody medzi Úniou a Tureckom by bola katastrofa, vyhlásil eurokomisár

Komisár odsúdil nevhodnú diplomatickú situáciu, ktorá nastala po roztržke Turecka s Nemeckom a Holandskom.

BRUSEL. Zrušenie dohody medzi Európskou úniou a Tureckom o zastavení migračných tokov do Európy by bolo "katastrofou". Uviedol to eurokomisár pre migráciu, vnútorné záležitosti a občianstvo Dimitris Avramopulos. Komisár vo štvrtkovom rozhovore pre belgický denník Le Soir spresnil, že dohoda medzi Ankarou a Bruselom z 18. marca 2016, ktorá bráni masovému príchodu nelegálnych migrantov do Grécka a odtiaľ ďalej do Európy, "funguje dobre". A to aj po vystupňovaní diplomatickej krízy medzi Tureckom a niektorými štátmi EÚ a napriek opakovaným hrozbám Ankary, že túto dohodu prehodnotí. "Dokonca ani v čase najvyššieho napätia neprešiel ani jeden utečenec cez more", upozornil Avramopulos. "Ak táto dohoda zlyhá, bude to katastrofa," varoval vzápätí. Komisár v tejto súvislosti odsúdil "nevhodnú diplomatickú situáciu pre všetkých", ktorá nastala po roztržke Turecka s Nemeckom a Holandskom, ktoré v posledných týždňoch zakázali účasť tureckých ministrov na politických zhromaždeniach tureckej komunity zvolaných v prospech posilnenia právomocí prezidenta Recepa Tayyipa Erdogana. Turecká strana v odvetnom kroku neváhala označiť tieto krajiny za "fašistické" a opakovane pohrozila zrušením vlaňajšej protiimigračne zameranej dohody. Európsko-turecká dohoda v kombinácii s uzavretím balkánskej migračnej trasy viedla k zastaveniu masového prílivu prisťahovalcov, ktorý na rozhraní rokov 2015-16 spôsobil v Európe vážnu migračnú krízu. "Verím, že Turecko chce aj naďalej dodržiavať svoje záväzky," vyjadril nádej komisár, ktorý pripomenul, že EÚ v rámci tejto dohody vyčlenila tri miliardy eur na zlepšenie situácie takmer troch miliónov sýrskych utečencov na území Turecka. Šéf tureckej diplomacie Mevlüt Čavušoglu minulý týždeň pohrozil jednostranným zrušením dohody s EÚ a turecký minister vnútra Süleyman Soylu upozornil, že povolenie odísť do Európy pre 15.000 utečencov každý mesiac by EÚ "udusilo".


Doprava v Chorvátsku kolabovala, cestu blokovali kolóny a nehody

Motoristi smerujúci do južnej Európy musia rátať s dlhými kolónami.

ZÁHREB. Dlhé kolóny motorových vozidiel sa v sobotu vytvárali na hlavných dopravných tepnách smerujúcich do južnej Európy. Informovali o tom automotokluby viacerých stredoeurópskych krajín. Motoristi sa museli obrniť trpezlivosťou pri cestách z Nemecka a Rakúska smerom do Talianska, na dopravných tepnách smerujúcich cez rôzne krajiny do Chorvátska, na tamojších diaľničných úsekoch a navyše aj na viacerých vnútroštátnych komunikáciách. Zablokované boli však aj ťahy zo Slovinska a Talianska smerujúce na Istriju, či diaľnice A3 v Bavorsku, A10 v Rakúsku a A4 v Taliansku. Motoristi sa na mnohých miestach zdržali aj niekoľko hodín. Popoludní sa ale situácia upokojila, kolóny sa podľa ÚAMK tvorili už len v okolí Záhrebu v smere do Slovinska. Kolóna asi na dve a pol hodiny sa dopoludnia vytvorila v Slovinsku v úseku medzi mestom Ptuj a slovinsko-chorvátskou štátnou hranicou. Asi hodinu a pol si vodiči museli počkať pri ceste na polostrov Istria, ak mierili zo Slovinska a Talianska cez Koper a hraničný prechod Dragonja, ale aj opačným smerom. V popoludňajších hodinách sa čakacia doba podľa ÚAMK znížila na hodinu. V samotnom Chorvátsku bola situácia ešte horšia: zápchy sa tvorili na niekoľkých miestach pred diaľničnými mýtnymi bránami, skolabovala doprava na obchvate Záhrebu. Okolo 14:30 hod. sa kolóny tvorili už len pri mýtnej bráne Záhreb-Lučko v smere do Slovinska. Kolóna, ktorá sa tiahla asi 30 kilometrov, sa vytvorila v oblasti tunela Sveti Rok na diaľnici A1 v smere na Split a Makarskú. V opačnom smere bola v tejto oblasti asi 16-kilometrová zápcha. Dopravný kolaps hlásili aj z ostrova Krk. Rakúsky automotoklub ARBÖ informoval, že dĺžka kolón na tranzitných cestách alpskej republiky činila predpoludním celkove do 60 km. Na viacerých miestach sa vozidlá pohybovali iba krokom. Podľa iného rakúskeho automotoklubu ÖAMTC bola najviac postihnutou komunikáciou tzv. Tauernská diaľnica (A10). Sedem kilometrov dlhá kolóna sa však vytvorila aj v rakúskej spolkovej krajine Korutánsko na diaľnici A11. Hustá premávka s kolónami je naďalej aj v severnom Taliansku, najmä na alpskej brennerskej diaľnici.


Koalícia stále nemá podanie na Ústavný súd k Mečiarovým amnestiám

O zrušení Mečiarových amnestií mali rozhodovať poslanci na minulej schôdzi Národnej rady.

BRATISLAVA. Koalícia stále nepripravila podanie, ktorým chce požiadať Ústavný súd SR o názor k rušeniu tzv. Mečiarových amnestií. Potvrdili to všetky tri koaličné strany Smer, SNS a Most-Híd. O podaní pritom hovorí už niekoľko týždňov. "Spracovávame možnosti podania, ak to bude legislatívne možné, takéto podanie bude zrealizované," uviedla hovorkyňa Smeru Ľubica Končalová. "Postoj strany Most-Híd k Mečiarovým amnestiám je jasný a nemenný. Súčasná politická situácia však neumožňuje uspokojivý posun bez vyjadrenia Ústavného súdu SR. Návrh podania ešte nemáme na stole," povedala hovorkyňa Mosta-Híd Klára Debnár. "Amnestie sú predmetom najbližšieho predsedníctva," uviedla hovorkyňa SNS Júlia Kollárová. Podľa opozície aj viacerých popredných právnikov a sudcov sú tieto amnestie zrušiteľné. Most-Híd návrh na ich zrušenie podporoval v minulosti a podporuje ho stále. Podľa Smeru-SD sú síce Mečiarove amnestie amorálne, ale právne nezrušiteľné. SNS tiež pochybuje o ich zrušiteľnosti a tak koncom minulého roka prišiel jej predseda Andrej Danko s tým, že by sa mal vyjadriť Ústavný súd. Podanie však dosiaľ neprišlo. O zrušení Mečiarových amnestií mali rozhodovať poslanci na minulej schôdzi Národnej rady SR. Bez podpory koalície nie je možné návrh schváliť. Je to totiž ústavný zákon a na ten treba aspoň 90 hlasov. Pri súčasných parlamentných počtoch nemá koalícia ani opozícia sama na schválenie ústavného zákona dosť hlasov a tak sa musia spojiť. Poslanci však napokon o návrhu nehlasovali. Predkladateľ Ján Budaj (OĽaNO-NOVA) ho dal presunúť na marcové zasadnutie, čím chcel vytvoriť priestor pre koaličné strany Smer-SD a SNS, ktoré si podľa neho ešte vytvárajú názor na možnosť zrušenia Mečiarových amnestií. "Dáme si mesiac a buď sa za ten mesiac vec posunie ďalej, alebo bude pevne určený termín rokovania a hlasovania o návrhu. Nech si to zvážia a hľadajú odborné argumenty, ale nie klamanie a výhovorky," povedal Budaj. Na zrušenie amnestií vyzývajú aj slovenské osobnosti z oblasti kultúry, športu či vedy. Poslanci podľa osobností môžu zrušením urobiť významný krok k tomu, aby sa spravodlivosť na Slovensko vrátila a začala platiť pre každého. Amnestie udelené v roku 1998 vtedajším premiérom Vladimírom Mečiarom sa týkajú prípadu zavlečenia prezidentovho syna Michala Kováča ml. do cudziny, ako aj zmareného referenda. Zo skutku zavlečenia bolo podozrievané vtedajšie vedenie SIS. S prípadom súvisí aj vražda Róberta Remiáša.


Talbot a Desharnais podpísali kontrakty s Avangardom Omsk

Desharnais v uplynulej sezóne pôsobil v NHL v New Yorku Rangers.

OMSK. Vedenie klubu Kontinentálnej hokejovej ligy Avangard Omsk angažovalo dvoch kanadských útočníkov. Po ukončení zmluvy s Lokomotivom Jarosľavl prichádza na Sibír Maxime Talbot a dres Avangardu bude obliekať aj David Desharnais, ktorý v uplynulej sezóne pôsobil v NHL v New Yorku Rangers. Za Rangers odohral 71 zápasov, v ktorých strelil šesť gólov a pridal 22 asistencií. Informoval o tom portál hokej.cz.


Do Ceuty prenikla z Maroka stovka migrantov, políciu poleptali kyselinou

Migranti poleptali kyselinou a nehaseným vápnom siedmich policajtov.

MADRID. Desiatky migrantov sa pokúsili v stredu prekonať oplotenie oddeľujúce španielsku severoafrickú enklávu Ceuta od Maroka. Na pôdu Európskej únie sa dostala asi stovka z nich, informovala španielska tlačová agentúra Europa Press. Španielska Civilná garda na Twitteri uviedla, že migranti pri týchto pokusoch poleptali kyselinou a nehaseným vápnom dovedna siedmich policajtov. K najnovším hromadným pokusom dostať sa cez tomto územie do EÚ došlo asi mesiac po tom, ako cez vysoké šesťmetrové oplotenie z ostnatého drôtu - oddeľujúce Ceutu od Maroka - preniklo vyše 600 migrantov, pripomenula agentúra AP. Hraničné oplotenie okolo Ceuty a ďalšej španielskej enklávy Melilla sa pokúšajú každoročne zdolať tisíce subsaharských migrantov žijúcich nelegálne v Maroku. Ich cieľom je dostať sa takto na územie Európskej únie bez toho, aby sa museli vydať na nebezpečnú cestu cez Stredozemné more.


Piatu etapu na Okolo Poľska 2017 vyhral Danny van Poppel, Sagan skončil tretí

Preview

Online prenos

Reakcia Sagana

Slovenský cyklista v záverečnom šprinte bojoval o víťazstvo.

5. etapa (Olimp Nagawczyna - Rzeszów, 130 km): Poradie po 5. etape: Bodovacia súťaž: RZESZÓW. Holanďan Danny van Poppel z Team Sky sa stal víťazom piatej etapy na cyklistických pretekoch Okolo Poľska 2017 zaradených do kalendára WorldTour. Stredajšia etapa vo zvlnenom teréne merala iba 130 kilometrov, štart mala v Olimp Nagawczyny a cieľ v Rzeszówe. V záverečnom šprinte na mokrej ceste van Poppel zdolal Slovinca Luku Mezgeca (Orica-Scott) a Slováka Petra Sagana (Bora-Hansgrohe). V žltom drese jazdiaci Sagan si udržal pozíciu prvého muža pretekov a vďaka bonifikácií za tretie miesto zvýšil svoj náskok pred Belgičanom Dylanom Teunsom (BMC Racing) z desiatich na štrnásť sekúnd a pred tímovým kolegom Poliakom Rafalom Majkom na dvadsať sekúnd. Sagan je naďalej aj lídrom bodovacej súťaže.Vo štvrtok čaká na cyklistov na Okolo Poľska predposledná šiesta etapa z Wieliczky do Zakopaného (189 km) a najmä jej druhá polovica bude hornatá s piatimi vrchárskym prémiami I. kategórie.


Niektoré iPhony 8 plus majú chybu, nafukuje sa v nich batéria

Apple zatiaľ nevie, čo bolo príčinou ojedinelých zlyhaní.

CUPERTINO, BRATISLAVA. Nepríjemnú mrzutosť prešetrujú vývojári firmy Apple. Niektorí používatelia sa sťažujú, že ich iPhony 8 Plus nedokážu udržať svoj tvar. Po tom, čo sa v nich nafúknu akumulátory, rám sa roztvorí a zariadenia sa začínajú rozpadávať. Chyba sa podľa magazínu Forbes týka iba jedného z trojice novo uvedených modelov - iPhonu 8 plus. Zatiaľ nie sú žiadne informácie o tom, že akumulátory mohli spôsobiť popáleniny či požiar. Konštrukcia telefónu im ustúpi skôr, ako pri deformácii môže vzniknúť vnútorný skrat. Používatelia hlásia problém pri nabíjaní na zariadeniach, ktoré sú v používaní iba zopár dní. Našiel sa i prípad iPhonu, ktorý bol poškodený už pri vybaľovaní zo škatule. V tejto chvíli nie je známe, či sú na vine akumulátory, nabíjacia elektronika, alebo iný konštrukčný prvok. Chyba sa navyše objavuje iba ojedinele, takže zatiaľ sa nepočíta so žiadnymi veľkými výmenami či sťahovaním produktov z trhu. Apple riešil problémy s akumulátormi vlani. Vtedy ohlásil program sťahovania a výmen pre niektoré zo zariadení iPhone 6S. Veľké skúsenosti má s rovnakým problémom firma Samsung. Tá vyvinula špecializované certifikačné postupy, ktoré vo výrobe preverujú kvalitu každého akumulátora samostatne. Ide nielen o meranie elektrotechnických hodnôt, ale aj o röntgenovanie a fyzickú inšpekciu.


Boltovi chýbala motivácia, priznal jediný nesplnený cieľ

Jamajský šprintér sa nechystá na olympiádu do Tokia.

KINGSTON. Deväťnásobný olympijský víťaz v šprintoch Usain Bolt priznal, že v olympijskom roku mu už chýbala motivácia a vylúčil možnosť, že by svoju mimoriadne úspešnú kariéru natiahol až do Hier XXXII. olympiády v Tokiu v roku 2020. "Počas sezóny som sa sám seba neraz pýtal: Už si dosiahol všetko, prečo to ešte robíš? Stalo sa mi to prvý raz v kariére. Milujem šport, a preto sa mi zdalo zvláštne, že sa v mojej mysli objavila takáto myšlienka," citoval 30-ročného Jamajčana britský portál uk.complex.com. Najrýchlejší muž planéty skonštatoval, že si splnili všetky ciele, ktoré si v kariére vytýčil - s výnimkou jediného. "Existuje už len jediná vec, po ktorej som túžil, no vedel som, že bude extrémne náročné dosiahnuť ju - bežať 200 metrov pod 19 sekúnd. To je jediná vec, ktorú sa mi nepodarilo dosiahnuť," uviedol Usain Bolt.


Márquez zvládol dramatický záver v Austrálii. Rossi absolvoval jubilejné preteky

Viňales prišiel o vedenie v poslednom kole a spadol.

MotoGP: Moto2: Moto3: PHILLIP ISLAND. Už istý majster sveta v seriáli cestných motocyklov MotoGP Marc Márquez zvíťazil na nedeľnej Veľkej cene Austrálie. Španielsky jazdec na Honde si vybojoval 11. triumf v sezóne až v poslednom kole, v ktorom predbehol krajana Mavericka Viňalesa. Ten v snahe dostať sa späť na čelo spadol a napokon nedokončil preteky. Druhý bol Brut Cal Crutchlow s mankom 11,413 sekundy na víťaza, tretie miesto získal domáci Jack Miller (+14,499), pre ktorého to bolo prvé pódium v kariére. Talian Valentino Rossi absolvoval jubilejnú 400. Veľkú cenu v kariére a skončil na 8. priečke. V Moto2 sa tešil z triumfu Juhoafričan Brad Binder, v Moto3 Talian Lorenzo Dalla Porta. MotoGP: Moto2: Moto3:


V Štrasburgu odznela správa o porušovaní právneho štátu na Slovensku

Šéfka skupiny adresovala aj výzvu slovenskej vláde.

ŠTRASBURG. Výbor Európskeho parlamentu pre občianske slobody (LIBE) diskutoval v pondelok večer v Štrasburgu o správe týkajúcej sa aktivít skupiny, ktorej cieľom je monitorovať situáciu v oblasti dodržiavania princípov právneho štátu a boja proti korupcii v EÚ, so špecifickým dôrazom na Maltu a Slovensko. Správu predstavila šéfka tejto pracovnej skupiny, holandská poslankyňa Sophie in 't Veldová. Hneď na začiatku pripomenula, že pracovná skupina vznikla po vražde dvoch novinárov Daphne Caruanovej Galiziovej a Jána Kuciaka a jeho snúbenice Martiny Kušnírovej. Upozornila, že zavraždení novinári vyšetrovali prípady korupcie a podvodov, ktoré sa týkali vysokých vládnych kruhov. Pripomenula tiež všeobecne nepriateľskú náladu voči novinárom na Malte a na Slovensku a dodala, že hoci v súvislosti s uvedenými vraždami došlo k niekoľkým zatknutiam a vyšetrovanie prebieha, objednávatelia oboch vrážd zostávajú neznámi. Spresnila, že nešlo o obyčajné vraždy, ale zámer navždy umlčať novinárov, ktorí písali o korupcii a prepojeniach na vládu a to všetko porušuje zásady právneho štátu. V prípade Slovenska vyzvala vládu, aby zrýchlila tempo pri vymenovávaní prokurátorov a ústavných sudcov, lebo je "nepríjemné", že k voľbe deviatich ústavných sudcov stále nedošlo. Autorka správy vyzvala na hĺbkovú kontrolu zo strany eurokomisie a Európskeho úradu pre boj proti podvodom (OLAF) ohľadom korupcie spojenej s eurofondmi v agrosektore a vyjadrila obavy v súvislosti s tým, že ministerka vnútra rozdelila kriminálne vyšetrovanie spojené s vraždou Jána Kuciaka a osobami, ktoré sa mali stať terčom vrahov. V tejto súvislosti upozornila, že v správa LIBE to nie je dostatočne zvýraznené, ale Europol by sa mal zúčastniť na oboch kriminálnych vyšetrovaniach. Videli sme, že Europol je úplne závislý od pozvánok vlád, čo je problematické, keď tieto vlády alebo služby sú podozrivé. Ocenila, že Europol poskytol cennú technickú podporu orgánom činným v trestnom konaní aj na Slovensku aj na Malte, podľa jej slov však špecifické odporúčania výboru LIBE smerujú k väčšej nezávislosti a operačným právomociam Europolu. "Lebo videli sme, že Europol je úplne závislý od pozvánok vlád, čo je problematické, keď tieto vlády alebo služby sú podozrivé," opísala situáciu. Správa LIBE podľa jej slov v prípade Malty odsudzuje pokračujúce nenávistné prejavy a prenasledovanie členov rodiny zavraždenej novinárky, za čo sú zodpovední aj politici. Tí by sa mali takýchto prejavov zdržať. In 't Veldtová zdôraznila, že na Malte dochádza k systematickým zlyhaniam, krajina by mala implementovať decembrové zistenia Benátskej komisie a to aj retroaktívne, lebo ide o štrukturálne zmeny v ústavnom systéme a upozornila maltskú vládu, že musí odstrániť schému zlatých víz pre občanov a investorov z tretích krajín. Túto záležitosť a jej zlučiteľnosť s pravidlami Schengenu má preskúmať aj Európska komisia. In 't Veldová v závere zopakovala výzvu EP, aby bol zriadený mechanizmus na monitorovanie zásad právneho štátu vo všetkých členských krajinách EÚ. Slovenská europoslankyňa Monika Beňová (Smer) v rámci vystúpení, ktoré nasledovali po In 't Veldovej správe, predniesla viacero pripomienok, ktoré mali za cieľ "odpolitizovať" tento dokument a uviesť veci na správnu mieru. Poslankyňa pripomenula, že po zákroku tieňového spravodajcu zo skupiny socialistov a demokratov (S&D) sa podarilo niektoré ustanovenia upraviť už v pôvodnej správe.  Výhrady, ktoré poslankyňa predniesla, sa týkali spôsobu voľby ústavných sudcov na Slovensku, kde Beňová zdôraznila dvojstupňovosť tejto voľby parlamentom a potom prezidentom, čo je dostatočne transparentný model.  Beňová mala aj výhrady k odkazu o lepšej spolupráci SR s Europolom, pričom upozornila, že v prvej správe EP, krátko po vražde Jána Kuciaka, túto spoluprácu nikto nespochybňoval. Rovnako upozornila na neférovosť zmienky o neslobode médií na Slovensku, lebo hoci po Kuciakovej vražde si SR v medzinárodnom indexe slobody médií pohoršila, "ešte stále v oficiálnom medzinárodnom hodnotení patríme ku krajinám, kde je sloboda médií zaručená a garantovaná zákonom. Pripustila, že na slovenskej politickej scéne sú jedinci, ktorých vyjadrovanie vo vzťahu k médiám je iné, aký by si želal europarlament, ale situáciu treba posudzovať podľa aktuálnej legislatívy. "Chcela by som požiadať, aby sme do tejto správy, ktorá bude správou Európskeho parlamentu, dávali iba veci, ktoré priamo súvisia s legislatívou, a naša legislatíva neohrozuje stav médií," povedala.  Beňová zároveň upozornila In 't Veldovú, že jej zmienka o bývalom ministrovi vnútra vo funkcii poslanca a bývalom policajnom prezidentovi vo funkcii poradcu na ministerstve vnútra je neaktuálna, lebo aj Robert Kaliňák aj Tibor Gašpar sa svojich funkcií vzdali. Spravodajkyňa rezolúcie v závere poďakovala Beňovej za aktualizáciu niektorých skutočností zo Slovenska a zdôraznila, že pre mnohých táto správa môže vyznieť "nepríjemne", podľa jej slov však ide o umiernenú správu a ak sú tam niektoré faktické chyby, všeobecne platia zistenia v nej zahrnuté. Zároveň dodala, že EP musí byť prísny voči všetkým členským krajinám EÚ, lebo ak sa deje niečo nesprávne, je to vecou všetkých. "Všetko čo sa stalo, je súčasťou európskeho domu. To, čo sa stalo na Malte alebo na Slovensku, stalo sa v EÚ," zhodnotila situáciu spravodajkyňa. A vyjadrila nádej, že rezolúcia nájde dostatočnú podporu počas hlasovania v pléne europarlamentu.


Bývalý šéf tajných kritizoval Merkelovej imigračnú politiku

Merkelová podľa Maassena nedokázala obmedziť počet žiadateľov o azyl a ilegálnych migrantov.

BERLÍN. Bývalý šéf nemeckej vnútroštátnej spravodajskej služby Hans-Georg Maassen tento týždeň ostro kritizoval imigračnú politiku kancelárky Angely Merkelovej. Maassen vo vysielaní maďarskej verejnoprávnej televíznej stanice M1 povedal, že Merkelová nedokázala primerane obmedziť počet žiadateľov o azyl a ilegálnych migrantov prichádzajúcich do Nemecka. Zatiaľ čo tento počet od roku 2015 klesá, Nemecko im na svoje územie stále umožňuje voľný vstup, aj keď ich prichádza už menej, povedal počas 25-minútového rozhovoru, ktorý - ako vo štvrtok napísala agentúra DPA - odvysielala v pondelok maďarská televízia. Maassen povedal, že stimuly na príchod do Európy zostávajú pre imigrantov z Afriky a Blízkeho východu vysoké. Podľa neho sa neprijali "potrebné opatrenia, aby sa tento imigračný tlak minimalizoval a títo ľudia k nám neprichádzali". Maassen dodal, že už od roku 2015 je jasné, že do nemeckej spoločnosti taký veľký počet utečencov nie je možné integrovať. DPA si všíma, že Maassenov najnovší rozhovor odvysielaný v maďarskej verejnoprávnej televízii, ktorá má podporu premiéra Viktora Orbána - hlavného protiimigračného hlasu, ktorý sa opakovane v Bruseli dostáva do sporu s predstaviteľmi Európskej únie - pravdepodobne pritiahne pozornosť verejnosti. Maassen odišiel z čela Spolkového úradu na ochranu ústavy (BfV) vlani v novembri po kritike, že nebral dostatočne vážne očividné násilie zo strany krajnej pravice v meste Chemnitz.


Francúzskym prezidentom bude Macron, Le Penová chce meniť stranu

Minúta

Silný slabý prezident

Macron nad blondínu

Stĺpček šéfredaktorky

Útoky na Macrona

Strach nezabral

Zúfalí volia Le Penovú

Centristu Macrona volilo až 65 percent Francúzov, nacionalisti sú sklamaní.

PARÍŽ, BRATISLAVA. Novým francúzskym prezidentom bude centrista Emmanuel Macron. V nedeľu o tom rozhodlo takmer 20 miliónov voličov, ktorí za neho hlasovali. Po sčítaní všetkých odovzdaných platných hlasov ich bývalý minister hospodárstva získal 66,06 percent. Krajne pravicovú političku Le Penovú podporilo 33,94 percent voličov. Zo 47 miliónov registrovaných voličov sa 25,38 percent k hlasovacím urnám nedostavilo. Podľa agentúry Reuters ide o takmer rekordnú neúčasť. Tiež rekordných 11,5 percent odovzdaných hlasov bolo buď prázdnych alebo poškodených. Nedeľné voľby sprevádzali bezprostredne po vyhlásení odhadov výsledkov menšie protesty. Až štvrtina oprávnených voličov k urnám nešla a asi štyri milióny ľudí na protest do urien hodili prázdny alebo znehodnotený hlasovací lístok. Ani jeden z kandidátov mnohým nevyhovoval. Víťazstvo bývalého ministra financií a bankára potešilo najmä proeurópsky orientovaných ľudí. Kým Le Penová počas kampane na Úniu viackrát útočila, Macron sa prezentoval ako zástanca európskych hodnôt a reforiem. "Chcem poďakovať Francúzom, ktorí ma volili, aj keď vo mňa neveria. Viem, že to nebolo ľahké. Viem, že máme svoje rozdiely a budem ich rešpektovať. Budem obraňovať Francúzsko," povedal Macron pred tisíckami podporovateľov pred múzeom Louvre v Paríži. Aj v predchádzajúcom prejave zopakoval, že si váži Le Penovej voličov a jeho úlohou bude spojiť Francúzov, aby neboli nútení voliť extrémistov. K víťazstvu Macronovi hneď gratulovali zahraniční lídri. "Tešíme sa na spoluprácu s novým prezidentom," napísala britská premiérka Theresa Mayová. "Je to víťazstvo pre silnú a jednotnú Európu a pre francúzsko-nemecké priateľstvo," reagovala nemecká kancelárka Angela Merkelová. Slovenský prezident Andrej Kiska napísal, že "je to víťazstvo pre všetkých, ktorí veria v Európu." Kandidátka krajnej pravice Marine Le Penová blahoželala víťazovi, no neodpustila si ani kritiku. Le Penová chce po porážke transformovať Národný front na širšie politické hnutie. "Mali by sme vytvoriť novú politickú silu. Vyzývam všetkých vlastencov, aby sa k nám pripojili v rozhodujúcej politickej bitke," povedala Le Penová. O mesiac totiž Francúzsko čakajú parlamentné voľby, ktoré môžu definovať aj to, akú podporu bude mať pre svoje návrhy prezident. Macronovo hnutie En Marche! (Vpred) zatiaľ nemá v parlamente zastúpenie. 23:28 Až 90 percent voličov v Paríži podporilo Emmanuela Macrona, napísala na Twitteri starostka Paríža Anna Hidalgová. 23:22 Pri spočítaní 89,65 percenta voličských lístkov vedie Emmanuel Macron so 64,89 percentami, Le Penová má 35,55 percent hlasov. 22:52 Po skončení prejavu sa k Macronovi a jeho manželke pridáva zvyšok štábu a spolu spievajú francúzsku hymnu La Marseillaise. 22:42 "Ďakujem, priatelia moji, že tu dnes ste. Vyhrali ste, Francúzsko vyhralo," hovorí Macron pred davmi. "Chcem poďakovať Francúzom, ktorí ma volili, aj keď vo mňa neveria. Viem, že to nebolo ľahké. Viem, že máme svoje rozdiely a budem ich rešpektovať. Budem obraňovať Francúzsko. Rešpektujem voličov Marine Le Penovej, no najbližších päť rokov budem robiť všetko pre to, aby už nikdy nemuseli voliť extrémistov," hovorí Macron. "Nie vždy to bude jednoduché, naša úloha bude zložitá. No vaša sebadôvera mi bude dávať energiu. Chcem jednotu našej krajine a jednotu ľudí. Budem vám slúžiť s pokorou. Budem vám slúžiť s dôverou, ktorú do mňa vkladáte. Nech žije republika, nech žije Francúzsko," končí svoju reč po boku svojej manželky Brigitte. Pozrite si celý Macronov prejav: 22:34 Emmanuel Macron dorazil pred Louvre a prihovorí sa svojim podporovateľom. Pri príchode mu hrá Óda na radosť, hymna EÚ. 22:24 Tisícky ľudí čakajú na Macrona pred múzeom Louvre. Macron cestuje na miesto limuzínou, po ceste stihol "vrúcny" telefonát s Angelou Merkelovou, volal aj so súčasným prezidentom Francoisom Fillonom. Macron mešká aj pre početné protesty v uliciach Paríža. 22:01 Francúzsko nevidí svoju budúcnosť mimo Európy. Lebo aj keby nejaká bola, tak tá je temná a neistá. Píše šéfredaktorka SME Beata Balogová. 21:52 Francúzsko môže očakávať po Macronovom víťazstve protesty. Na zhromaždenie v pondelok už vyzvala jedna odborová organizácia, podľa BBC došlo aj k protestom s použitím slzného plynu. 21:27 Ku gratulantom sa pridal aj americký prezident Donald Trump. V apríli označil Marine Le Penovú za "najsilnejšiu kandidátku", aj keď ju priamo nepodporil. 21:24 Macronov prejav hodnotia médiá ako umiernený, stručný a triezvy. Oproti víťazstvu v prvom kole bol Macron oveľa vážnejší. Spomenul boj proti terorizmu aj klimatickým zmenám a najmä jednotu francúzskeho ľudu. 21:18 Zlyhali tradičné strany a veľmi veľa voličov odmietlo extrém. Pozrite si dôvody, prečo sa Macron stal francúzskym prezidentom. 21:13 Emmanuel Macron predstúpil pred voličov s víťazným prejavom. "Je to veľká pocta a veľká zodpovednosť. Chcem vám všetkým poďakovať z hĺbky srdca," povedal Macron. Uvedomuje si, že mnohí voliči sú nahnevaní a sú plní pochybností. "Mojou povinnosťou je zmierniť obavy a znovu nastoliť optimizmus. So všetkou silou budem bojovať proti rozdielom, ktoré nás rozdeľujú," povedal centrista. 21:06 Macronovi zablahoželal aj slovenský prezident Andrej Kiska. "Je to víťazstvo pre všetkých, ktorí veria v Európu," napísal na Twitteri. Rozhodnutie francúzskych voličov víta aj slovenské ministerstvo zahraničných vecí. 21:00 Macron sa stane prezidentom rýchlo - súčasný prezident Francois Hollande avizoval, že z Elyzejského paláca odíde 14. mája, v ten deň by mala byť aj inaugurácia. 20:55 "Dnes večer sa otvára nová kapitola našej dlhej histórie. Chcel by som, aby sme v nej znovu našli nádej a dôveru," reagoval krátko pre agentúru AFP Macron. Prejav pred svojimi fanúšikmi ešte stále nemal. 20:54 Euro po oznámení predbežných výsledkov posilnilo na úroveň 1,1023 USD/EUR. 20:44 Sklamaná Marine Le Penová odchádza z pódia. 20:35 Agentúra Ipson upravila odhad výsledkov na 65,5 % pre Macrona a 34,5 % pre Le Penovú. Predvolebné odhady hovorili o menšom rozdiele. 20:30 Voliči si vybrali francúzsku verziu Baracka Obamu. Tiež sa od neho očakáva priveľa a preto môže zlyhať, píše v komentári Matúš Krčmárik. 20:25 Svetoví lídri blahoželajú Emmanuelovi Macronovi. "Tešíme sa na spoluprácu s novým prezidentom," napísala britská premiérka Theresa Mayová. "Je to víťazstvo pre silnú a jednotnú Európu a pre francúzsko-nemecké priateľstvo," reagovala nemecká kancelárka Angela Merkelová. Súčasný francúzsky prezident Francois Hollande povedal, že voľba ukázala, že Francúzi chcú jednotu v rámci hodnôt republiky. 20:20 Voľba medzi Macronom a Le Penovou mnohých Francúzov znechutila. Odhady účasti sa pohybujú okolo 74 percent. Agentúry hlásia rekordné množstvo prázdnych či znehodnotených volebných lístkov, ktoré voliči hádzali na protest proti obom kandidátom. 20:15 Marine Le Penová prichádza na pódium. "Francúzi si vybrali naše hnutie ako najväčšiu opozičnú skupinu vo Francúzsku," povedala a zagratulovala Macronovi. Krajina si podľa nej vybrala kontinuitu. 20:13 V centrále Emmanuela Macrona sa oslavuje. Víťaz volieb podľa France24 už telefonoval Marine Le Penovej. Macron je vo veku 39 rokov najmladším prezidentom v histórii Francúzska. 20:00 Francúzske prezidentské voľby skončili. Podľa odhadov je víťazom Emmanuel Macron, získal 65,1 percenta hlasov. Marine Le Penová tak získala 34,9 percenta hlasov. 19:38 Pred Louvre prichádzajú Macronovi podporovatelia, môže byť ich až 35-tisíc. "Som nadšený, pretože sme si istí, že náš kandidát bude budúci prezident," hovorí pre server thelocal.fr 37-ročný Frederic. Mnohí fanúšikovia majú na sebe tričká s nápisom Macron prezident. 19:15 K bojkotu povolebného večera Le Penovej sa pridal aj denník Le Monde a agentúra Bloomberg. 19:00 Vo väčšine miest sa zatvorili volebné miestnosti, vo väčších mestách môžu ľudia hlasovať do 20:00 hod. 18:20 Tridsať francúzskych médií, medzi nimi aj Charlie Hebdo alebo francúzsku odnož Buzzfeed, odmietla Le Pennovej kampaň akreditovať na povolebný večer Národného frontu. Ľavicový denník Libération zareagoval vyhlásením, že jeho redaktori sa v rámci "solidarity s kolegami" akcie v podniku Chalet du Lac u Vicenneského lesíka nezúčastnia. 17:49 Obaja kandidáti sú už vo svojom volebnom sídle v Paríži, informuje Le Parisien. Cestovali z toho istého regiónu Pas-de-Calais, kde hlasovali v rôznych mestách. 17:33 Francúzsko začalo vyšetrovať únik elektronických dokumentov z Macronovho štábu, informovala o tom agentúru AFP s odkazom na zdroj blízky vyšetrovaniu. Trestné orgány riešia prípadné porušenie zákona kvôli nelegálnemu preniknutiu do počítačového systému a narušeniu súkromnej korešpondencie, uviedla agentúra. 17:18 Účasť v druhom kole dosiahla o 17:00 hod. 65,3 percenta. Je to o štyri percentuálne body menej ako v prvom kole, oznámilo ministerstvo vnútra. Podľa médií sa tak veľa sklamaných voličov rozhodlo hlasovaniu vyhnúť. Svoju úlohu v tom mohol zohrať aj predĺžený víkend. 16:33 Macron získal v doterajšom priebehu druhého kola viac ako 60 percent hlasov. Uviedli to belgický denník Le Soir a televízia RTBF na základe prieskumov viac ako tri hodiny pred koncom hlasovania. 16:18 V zámorí výrazne víťazí Macron. V amerických mestách New York, Chicago či Boston získal Macron od miestnych Francúzov viac ako 90 percent hlasov, napríklad v New Yorku volilo Le Penovú len 5,3 percenta Francúzov. Macron zvíťazil aj v zámorských územiach ako Guadeloupe, Martinique či Guyane – mal od 65 po 77 percent. Macrona volilo aj vyše 90 percent Francúzov v kanadskej Ottawe a Montreale. 15:15 Situácia pred Louvrom sa vrátila do normálu. Pyrotechnici nepotvrdili nebezpečenstvo výbuchu batožiny, ktorú našli neďaleko tlačového centra Macronovho tímu. Parížske policajné riaditeľstvo informovalo, že bezpečnostné kontroly sa skončili a novinári sa môžu vrátiť. Oblasť naďalej prísne strážia vojaci. 14:55 Parížania volili zväčša Macrona alebo do urny hodili prázdny hlas. Manželia Fréderic a Florence mali na voľby rozdielny názor. "Výber kandidáta pre mňa nebol ťažký," vyhlásil Fréderic. Jeho manželka sa priznala, že volila Macrona, hoci s jeho názormi nesúhlasí. "Nevedela som si vybrať. Volila som Macrona, aby sa Francúzsko nemuselo hanbiť, že mu vládne krajná pravica," uviedla Florence. Mladík Jean sa nerozhodol ani pre jedného kandidáta. "Vhodil som do urny prázdnu obálku," priznal sa. Pre znechutenie ľudí z politiky očakáva nízku účasť. "Moji rodičia tiež nepôjdu voliť," uviedol Jean. 14:45 Pyrotechnici zasahujú v Macronovom tlačovom centre. Policajti nevedeli povedať, kedy sa novinári i verejnosť budú môcť na nádvorie vrátiť. 13:30 Organizačný tím Macrona vyhnal novinárov zo svojho volebného tlačového centra neďaleko parížskeho múzea v Louvri pre nebezpečenstvo bombového útoku. 13:25 Policajti evakuovali ľudí z priestranstva pred budovou múzea Louvre pre podozrivý objekt nájdený na mieste. Macron tam plánuje oslavovať svoje prípadné víťazstvo. Informovala o tom agentúra AP. 13:15 Le Penovej otec Jean-Marie Le Pen ju označil za nevhodnú pre prezidentský úrad. Informoval o tom spravodajský portál The Telegraph. 12:15 Polícia v Hénin-Beaumont zatýkala aktivistky, ktoré vyšli do ulíc protestovať proti Le Penovej s odhalenými prsiami a nápismi na telách. 12:10 Volebná účasť sa na poludnie vyšplhala na 28,23 percenta, informovala o tom agentúra DPA. Agentúra AP dodáva, že účasť je zatiaľ o čosi nižšia než v roku 2012. 11:35 Marine Le Penová odvolila vo svojej bašte Hénin-Beaumont na severe krajiny, kde v prvom kole dostala polovicu hlasov. 11:15 Proeurópsky centrista Emmanuel Macron vhodil svoj hlas do volebnej urny v prímorskom letovisku Le Touquet pri severofrancúzskom meste Calais. Spolu s ním hlasovala aj jeho o 24 rokov staršia manželka Brigitte, a to v miestnosti, kde mali pred desiatimi rokmi svadbu. 11:00 Portál WikiLeaks naznačil možné stopy vedúce k Rusku pri úniku interných dokumentov Macronovho hnutia. V metadátach uniknutých materiálov sa objavuje meno pracovníka bezpečnostnej služby napojenej na Kremeľ. Server zverejnil tabuľku s dátami, ktoré deväťkrát ukazujú meno Georgij Petrovič Roška v azbuke. WikiLeaks tvrdí, že ide o pracovníka spoločnosti Evrika, ktorá ma zmluvu s ruskou vládou. 10:10 Ani jeden z kandidátov nebude voliť v Paríži. Emmanuel Macron odovzdá svoj hlas v mestečku Touquet na západe krajiny. Marine Le Penová bude voliť v Henin-Beaumont v blízkosti hraníc s Belgickom. 9:15 Extrémisti z Islamského štátu vyzvali cez článok v propagandistickom magazíne na vypálenie volebných miestností a zabitie kandidátov. 8:00 Francúzi otvorili takmer 70-tisíc volebných miestností na celom území. Väčšinu pritom zatvoria o siedmej večer, až na tie vo veľkých mestách, ktoré zostanú prístupné najneskôr do 20:00 SELČ.   PARÍŽ. Približne pre 47 miliónov oprávnených voličov Francúzska sa v nedeľu o ôsmej hodine ráno otvorili volebné miestnosti, v ktorých si budú vyberať nového prezidenta. Odchod z eurozóny, prísne uprednostňovanie francúzskych robotníkov či obmedzenie imigrácie. Alebo budúcnosť v Európskej únii a podpora podnikateľov, aby tvorili nové pracovné miesta. Nedeľné prezidentské voľby ukážu, ktorý z týchto dvoch vízií je Francúzom bližšia. Anketa už bola ukončená. Volebné miestnosti uzavrú najneskôr o ôsmej večer vo veľkých mestách. V prípade víťazstva sa Macron chystá oslavovať na priestranstve pred budovou múzea Louvre. Le Penová si vybrala park Vincennes na okraji Paríža. Na pokojný priebeh volieb dohliada okolo 50-tisíc policajtov a vojakov. Rátajú aj s protestmi po uzavretí hlasovania a uverejnení predbežných výsledkov.    Zatiaľ sa zdá, že zvíťazí druhá možnosť. Emmanuel Macron by mal podľa piatkových prieskumov vyhrať so 62 percentami. Marine Le Penová má podľa analytikov šancu len pri veľmi nízkej účasti. Podľa mnohých spolustraníkov sa jej nepodarila televízna debata s Macronom, prieskumy jej dávajú 38 až 41 percent hlasov. V sobotu, iba deň pred voľbami, sa strana Emmanuela Macrona Vpred! stala terčom hackerského útoku, ktorý viedol k publikovaniu interných dokumentov na sociálnych sieťach. Malo ísť o mailové adresy a účtovné listiny. Hackeri podľa strany získali interné dokumenty pred niekoľkými týždňami, keď prenikli do súkromných a pracovných mailových účtov. Aj keď niektoré zdroje už pripisujú únik dát ruským hackerom (podobne ako pri hackerských útokoch na Demokratickú stranu pred americkými voľbami), hackerský útok v už aj tak tvrdej kampani na výsledok Emmanuela Macrona vôbec nemusí mať vplyv. Na väčšine zámorských území konzulátov Francúzska hlasovali registrovaný voliči už v sobotu. Účasť na ostrovoch a v odľahlých oblastiach bola nízka. V prvom kole tam totiž zvíťazil ľavicový radikál Jean-Luc Mélenchon, ktorý však do finálneho duelu nepostúpil. Tretina jeho voličov podľa odhadov nedá svoj hlas v druhom kole nikomu. Naopak početná účasť na konzuláte v kanadskom Montreale spôsobila dlhé rady a čakanie. Voliči na svoj hlas čakali v dvojkilometrovej rade dve až tri hodiny. Výsledok francúzskych volieb bude dôležitý aj pre Európsku úniu, keďže Macron je považovaný za nadšenca spoločného európskeho projektu a podporila ho aj nemecká kancelárka Angela Merkelová. Naopak, Le Penová naznačuje, že Francúzsko by sa mohlo inšpirovať Britániou a ak vyhrá, chce vyvolať referendum o odchode krajiny z únie. O tom, aký silný prezident či prezdentka z volieb vzíde, rozhodnú už o mesiac ďalšie voľby - parlamentné. Prezident je vo Francúzsku síce silný, no potrebuje aj podporu poslancov. Už do týždňa od prezidentských volieb sa ich víťaz chopí moci a získa rozsiahle právomoci, ale aj zodpovednosť. Ktokoľvek sa stane prezidentom, bude mať svoje prvenstvo. Vo Francúzsku ešte nikdy hlavou štátu nebola žena. Ak zvíťazí 39-ročný Emmanuel Macron, bude najmladším prezidentom v histórii. Nateraz je rekordérom Valéry Giscard d'Estaing, ktorý mal pri nástupe do funkcie 48 rokov. Francúzi si tentoraz zvolia celkovo 25. prezidenta v poradí. Celkovo to bude len ôsma priamo volená hlava štátu vo francúzskej histórii, keďže do 60. rokov bol prezident volený nepriamo. V nedeľu 14. mája sa skončí mandát úradujúcej hlavy štátu Francoisa Hollanda. Zároveň je to najneskorší možný dátum na odovzdanie moci novozvolenému prezidentovi. Počas slávnostného ceremoniálu v Elyzejskom paláci dá svojmu nástupcovi odpaľovacie kódy k jadrovým zbraniam. Keď sa novozvolený prezident ujme moci, vymenuje nového premiéra, ktorého poverí zostavením vlády. Jej zloženie sa zrejme zmení po júnových parlamentných voľbách. Sledujte celý deň online prenos z prezidentských volieb od otvorenia volebných miestností až po prvé odhady výsledkov na Sme.sk.


Sagan ich má rád. Preteky Okolo Kalifornie zaradia do kategórie WorldTour

SACRAMENTO. Cyklistické preteky Okolo Kalifornie figurujú v kalendári na sezónu 2017 v termíne 14.- 20. mája a budú mať o jednu etapu menej ako zvyčajne, čiže sedem. Obľúbené podujatie Petra Sagana má v novej sezóne ešte jedno nóvum, prvýkrát bude zaradené do elitnej kategórie WorldTour. Informoval o tom portál Cyclingnews. "Vzhľadom na zosúladenie viacerých logistických prvkov, časový program účastníckych tímov, vysielacie práva a požiadavky jazdcov sme sa rozhodli preteky naplánovať ako sedemetapové so začiatkom v nedeľu 14. mája," vysvetlila šéfka populárneho amerického podujatia Kristin Kleinová. Preteky Okolo Kalifornie sú jednými z najobľúbenejších v kalendári už dvojnásobného majstra sveta Petra Sagana. Od roku 2010 tam stihol nazbierať pätnásť etapových triumfov, o päť viac ako druhý v historickej tabuľke tohto druhu úspešnosti Mark Cavendish. Navyše, v roku 2015 sa Sagan stal aj celkovým víťazom pretekov, ktoré sa konajú popri západnom pobreží Spojených štátov amerických, kde má veľké množstvo fanúšikov.


Bratislava rieši problém, kde na jeseň umiestni tisíce ton odpadu

Riaditeľ OLO pripustil, že jednou z možností je odvážať odpad na legálne skládky.

BRATISLAVA. Bratislava rieši problém, kde na jeseň umiestni tisíce ton zmesového komunálneho odpadu. Spaľovňa vo Vlčom hrdle bude mať totiž pre kompletnú opravu turbogenerátora v tom čase niekoľkotýždňovú odstávku. Návrhy riešenia má mestskej komisii životného prostredia v stredu predložiť generálny riaditeľ mestskej spoločnosti Odvoz a likvidácia odpadu (OLO) Branislav Cimerman. Šéf OLO navrhuje, aby sa vyzbieraný odpad z hlavného mesta "zabalíkoval", na istý čas uskladnil a po spustení spaľovne energeticky zhodnotil. "Chceli by sme fóliovať zmesový komunálny odpad, nachystať si ho u nás v priestoroch a keď sa spustí kotol, tak tie balíky tam postupne pridávať. Odpad, ktorý vznikal počas odstávky, by sa energeticky zhodnotil. Vyzerá to ale tak, že to nie je cesta," povedal pre TASR Cimerman. OLO totiž už v minulosti počas odstávky spaľovne na istý čas uskladňovalo vyzbieraný zmesový odpad v areáli firmy Vassal EKO v Podunajských Biskupiciach, ktorý sa však nachádza v tesnej blízkosti rozsiahlej nelegálnej skládky. "Je tu veľké podozrenie, že tento bratislavský komunálny odpad zostáva na čiernej skládke. Termín dočasného skládkovania zákon o odpadoch pritom ani vôbec nepozná," podotkol pre TASR mestský poslanec Ignác Kolek. Cimerman si je však istý, že komunálny odpad OLO nekončí na nelegálnej skládke. Voči dočasnému uskladneniu odpadu sa ale ohradili aj viacerí členovia komisie životného prostredia. "Mám taký pocit, že v územnom pláne nemá Bratislava ani miesto určené na skládkovanie odpadu. Je veľký predpoklad, že OLO to aj počas jesennej odstávky spaľovne bude musieť odvoziť na legálne skládky do Zohora a Senca," povedal pre TASR predseda komisie Radovan Jenčík. Po prevalení kauzy s nelegálnou skládkou v Podunajských Biskupiciach putoval zmesový komunálny odpad OLO do Zohora a Senca aj počas tohtoročnej jarnej odstávky spaľovne. Riaditeľ OLO pripustil, že jednou z možností je odvážať odpad počas jesene na legálne skládky. Je to však podľa neho násobne drahšie. Mestskej komisii i Dozornej rade OLO musí preto pripraviť návrhy riešenia tohto problému. "Na skládku to vyvážať nechcú, dočasne uskladniť vo Vassal EKO to nechcú, uskladniť inde sa to zatiaľ nedá, tak nech riaditeľ pripraví variantné riešenia čo s tým a aký to bude mať finančný dopad," povedal pre TASR predseda Dozornej rady OLO Martin Kuruc.


Slováci neuspeli ani v druhom zápase. Rusom podľahli po predĺžení

Góly: 20. Tolčinskij (Kudako, Vovčenko), 42. Kodola (Voronin, Jermakov), 61. Tolčinskij (Kodola) - 28. Liška (J. Sukeľ, A. Kollár ml.), 56. Krivošík (Kollár ml., Šišovský) Rozhodovali: Piechaczek, Schütz - Gerth, Merten (všetci Nem.). Vylúčení: 4:4 na 2 min, presilovky a oslabenia: 0:0 Divákov: 6217 Olympijský tím Ruska: Tichomirov - J. Zajcev, A. Volkov, Jermakov, Kudako, Judin, Šemerov, Voronkov, Karpuchin - Tolčinskij, Igumnov, Briukvin - Voronin, Kodola, Vovčenko - Poriadin, G. Ivanov, A. Galimov - Cyplakov, Iľjin, Grebenščikov Slovensko: Godla - Marek Ďaloga, Čerešňák, Koch, Martin Chovan, M. Rosandič, Bodák, Trška - M. Lunter, Zigo, P. Zuzin - Buček, Hrivík, Kudrna - J. Sukeľ, Gríger, Liška - Šišovský, M. Sukeľ, Krivošík - A. Kollár ml. KREFELD. Hokejisti Slovenska prehrali aj vo svojom druhom zápase na Nemeckom pohári 2019. V sobotu podľahli olympijskému tímu Ruska 2:3 po predĺžení a v priebežnej tabuľke im patrí posledné štvrté miesto. Skóre otvorili Rusi v závere prvej tretiny po góle Sergeja Tolčinského, v druhej tretine vyrovnal Adam Liška. V tretej tretine poslal opäť Rusov do vedenia Vladislav Kodola, zápas však poslal do predĺženia Filip Krivošík. O triumfe Ruska rozhodol svojim druhým gólom v zápase Sergej Tolčinskij. Vo svojom poslednom zápase na tohtoročnom turnaji sa zverenci Craiga Ramsayho predstavia v nedeľu o 14.30 proti domácemu Nemecku. Prvý vážny zákrok v zápase musel vytiahnuť Tarasov po strele Ďalogu, Rusi odpovedali strelou Galimova. Slováci potom mali výhodu presilovej hry, bránku ohrozili po akciách Ďalogu i Kudrnu, nepresne mieril Buček. V početnej výhode mali potom šance aj ruskí hokejisti, Godla skvele zachránil betónom po strele Brjukvina a potom aj po strele Jermakova. V závere svižnej úvodnej tretiny zaujala strela Chovana od modrej čiary a následne príležitosť Rusov, ale obaja brankári podržali svoje tímy. No 49 sekúnd pred jej koncom sa dostal k puku Tolčinskij a na dvakrát prekonal Godlu - 1:0. Do druhej tretiny vstúpili lepšie Rusi, ale Godla zlikvidoval príležitosť Cypľakova. Vyrovnanie prišlo v 28. minúte, keď Jakub Sukeľ našiel Adama Lišku a slovenský útočník mieril presne - 1:1. Vzápätí mohol pridať ďalší gól Ďaloga, ale namieril tesne vedľa žŕdky. Prevaha Slovákov po vyrovnávajúcom góle narástla, ďalšie šance mali Trška, Krivošík a Šišovský. Rusi mohli udrieť v prečíslení 2 na 1, ale svoju šancu premrhali. Rovnako dopadli pri identickej akcii aj Slováci, Krivošík mieril vysoko nad bránku. Na začiatku tretej tretiny ponúkli Rusi krásnu kombinačnú akciu, po ktorej ich Kodola poslal do vedenia. Slováci mohli vyrovnať v presilovej hre, ale z početnej výhody vyťažili len nepresnú strelu Čerešňáka. Vyrovnanie mohla priniesť 52. minúta a strela Chovana, slovenský obranca však v dobrej pozícii mieril iba do brankára. V 56. minúte však Filip Krivošík poslal puk k žŕdke a upravil stav na 2:2. Predĺženie trvalo iba 44 sekúnd, po chybe Slovákov sa do úniku dostal Tolčinskij a rozhodol o triumfe Rusov. Craig Ramsay, tréner SR: "Bol to veľmi ťažký zápas, ale hráči pochopili, čo som od nich chcel. Hrali sme dobre v útočnej zóne, som spokojný s hrou v oslabení. Som spokojný, hoci sme v predĺžení napokon inkasovali." Andrej Kollár, útočník SR, ktorého vyhlásili za najlepšieho hráča Slovenska: "Podali sme výborný výkon, aj tréner nás pochválil. Malé chyby nás stáli zápas. Hrali sme lepšie ako predvčerom a snáď to bude ešte lepšie zajtra proti Nemecku." Filip Krivošík, strelec gólu na 2:2: "Boli sme Rusom vyrovnaný súper, rozhodli detaily. Mali sme šance, clonili sme pred bránkou, toto fungovalo. V predĺžení nám ušiel hráč, treba si pozrieť video a poučiť sa z toho."


Záchranárska loď s 82 migrantmi môže zakotviť na Lampeduse

Loď Ocean Viking už niekoľko dní apelovala na poskytnutie bezpečného prístavu.

RÍM. Záchranárska loď Ocean Viking s 82 migrantmi dostala povolenie zakotviť na talianskom ostrove Lampedusa. Oznámila to v sobotu jej posádka, podľa ktorej dostala od talianskych úradov pokyn plávať k tomuto ostrovčeku, ležiacemu medzi Sicíliou a Tuniskom. Informovali o tom agentúry AP a DPA. Loď Ocean Viking, ktorá už niekoľko dní apelovala na poskytnutie bezpečného prístavu, prevádzkujú humanitárne organizácie Lekári bez hraníc (MSF) a SOS Mediterranée. Nie je jasné, či nová talianska vláda zmierňuje doterajší protimigrantský postoj Ríma. Predošlá vládna koalícia zakázala lodiam charitatívnych organizácií privážať migrantov do Talianska pod hrozbou vysokých postihov. Päťdesiat migrantov na lodi Ocean Viking zachránili minulú nedeľu (8. septembra) z gumového člna, ktorým ich z Líbye poslali na cestu do Európy prevádzači. Ďalších 34 migrantov zachránili v Stredozemnom mori o deň neskôr. Dvoch z týchto ľudí - ženu vo vysokom štádiu tehotenstva a jej manžela - medzičasom previezli na Maltu. Vysoký komisár OSN pre utečencov Filippo Grandi najnovší vývoj privítal. "Zjavne je to ďalší krok k naliehavo potrebnému dohovoru o vyloďovaní, ktorý podporí určitý počet európskych krajín," uviedol Grandi na Twitteri. Francúzsky minister vnútra Christophe Castaner napísal, že pre loď Ocean Viking bola dosiahnutá "európska ad hoc dohoda" medzi Talianskom, Francúzskom, Nemeckom, Portugalskom a Luxemburskom.


Španielsko má najnižšiu nezamestnanosť od konca krízy

Klesla najmä vďaka úspešnej sezóne v cestovnom ruchu.

MADRID. Miera nezamestnanosti v Španielsku v treťom štvrťroku klesla na 18,9 percenta, čím sa dostala najnižšie za sedem rokov. V predchádzajúcich troch mesiacoch predstavovala 20 percent. K poklesu prispela rekordný letná turistická sezóna, vďaka ktorej vzniklo mnoho pracovných miest v službách. Vyplýva to z údajov, ktoré vo štvrtok zverejnil tamojší štatistický úrad (INE). Ekonómovia však upozorňujú, že pre trvalejšie zníženie nezamestnanosti budú nutné reformy trhu práce. Bez práce je teraz asi 4,3 milióna Španielov. Miera nezamestnanosti v Španielsku je druhá najvyššia v Európe po Grécku. Politici aj analytici upozorňujú, že vývoj zamestnanosti v Španielsku závisí hlavne na pracovných miestach na dobu určitú, ktorá mala hlavný podiel aj na tvorbe pracovných miest v treťom štvrťroku. Tento trend by mal pokračovať aj v ďalších mesiacoch, keď sezónne najímanie zamestnancov v cestovnom ruchu skončí. Analytici tiež upozorňujú, že firmy sú opatrnejšie v investičných plánoch a v najímaní zamestnancov kvôli politickej neistote a možným rizikám súvisiacim s rozhodnutím Británie opustiť Európsku úniu.


Počet nezaradených poslancov stúpne, v pléne ich bude sedieť dvanásť

BRATISLAVA. Počet nezaradených poslancov Národnej rady SR sa zvýši na 12. K doterajšej skupine deviatich sa pridajú Viera Dubačová, Oto Žarnay (obaja boli v OĽaNO-NOVA) a Jozef Mihál (odišiel zo SaS). Trojica to zatiaľ oficiálne parlamentu neoznámila, svoje rozhodnutia však nedávno verejne deklarovali. Prví nezaradení poslanci v tomto volebnom období prišli už krátko po voľbách. Zo strany #Sieť, ktorej pripadlo desať mandátov, totiž po vytvorení koalície so Smerom-SD, SNS a Mostom-Híd odišla trojica poslancov okolo Miroslava Beblavého. Do kolónky nezaradených tak vtiahli aj svojich niekdajších straníckych kolegov, keďže ich ostalo len sedem a minimálny počet na vytvorenie klubu je osem poslancov. Nezaradeným sa stal po vytvorení koalície aj Zsolt Simon, ktorý na protest odišiel z Mosta-Híd. Počet nezaradených sa zredukoval, keď sa pätica bývalých poslancov #Siete na čele s Andrejom Hrnčiarom neskôr dohodla na spolupráci s Bélom Bugárom a stala sa súčasťou klubu Mosta-Híd. Ten sa tak počtom poslancov vyrovnal SNS a po #Sieti prevzal ministerstvo dopravy. Ku konfliktu došlo aj v hnutí Sme rodina, ktorého šéf Boris Kollár vylúčil Martinu Šimkovičovú, Petra Marčeka a Rastislava Holúbeka. Trojica doteraz pôsobí ako nezaradená. Z parlamentných záznamov vyplýva, že na konci jednotlivých volebných období boli rekordmi záver druhej vlády Roberta Fica (Smer-SD) v roku 2016 a koniec druhého kabinetu Mikuláša Dzurindu (vtedy SDKÚ-DS) v roku 2006. V oboch prípadoch bolo krátko pred voľbami v parlamente evidovaných až 25 poslancov ako nezaradených. Zo strán, ktoré pôsobia v parlamente dlhodobo, je Smer-SD jedinou, ktorá ešte o žiadneho poslanca neprišla.


Väzenská vzbura v Indonézii si vyžiadala šesť mŕtvych

Vzbura sa údajne začala, keď sa niektorí z väzňov pokúsili ukradnúť strážnikom zbrane.

JAKARTA. Väzenská vzbura v indonézskom meste Depok si v utorok v noci vyžiadala šesť mŕtvych z radov väzňov aj polície. Agentúru AP o tom informoval nemenovaný protiteroristický vyšetrovateľ, ktorý s ňou komunikoval pod podmienkou anonymity. Podľa neho väzni detenčného zariadenia zajali šiestich policajtov a neskôr piatich zabili. Posledný šiesty policajt je ešte stále v zajatí. Medzi mŕtvymi je aj jeden väzeň. Vzbura prišla len štyri dni po tom ako v Depoku, ktorý sa nachádza južne od hlavného mesta Jakarta, zatkli troch islamských militantov. Tí údajne v meste plánovali vykonať útoky na veliteľstvo polície a jej ďalšie stanice.Indonézia vedie boj proti islamským extrémistom od bombového útoku na Bali z roku 2002, ktorý si vyžiadal 202 mŕtvych, prevažne cudzincov. Za útokom stála organizácia Džamá islámíja, ktorú po zatknutí stoviek jej militantov a lídrov úrady zneškodnili. V krajine sa však v ostatnom období začali objavovať nové hrozby od radikálov inšpirovaných extrémistickou organizáciou Islamský štát, ktorí sa pri útokoch zameriavajú na bezpečnostné sily a miestnych "neveriacich".


Predstavitelia bavorskej CSU a Slobodných voličov podpísali koaličnú zmluvu

Söderovi z CSU nič nebráni, aby bol opätovne zvolený do funkcie.

MNÍCHOV. Tri týždne po voľbách do bavorského krajinského snemu potvrdili v pondelok Kresťanskosociálna únia Bavorska (CSU) a Slobodní voliči (FW) záujem o vytvorenie koaličnej vlády v tejto spolkovej krajine. Predstavitelia oboch politických subjektov podpísali v Mníchove koaličnú zmluvu po tom, ako povolebnú spoluprácu v nedeľu odsúhlasili príslušné stranícke grémiá, informovala agentúra DPA. Doterajšiemu krajinskému premiérovi Markusovi Söderovi z CSU tak nič nebráni, aby bol opätovne zvolený do tejto funkcie. Hlasovanie krajinského snemu v novom zložení o zotrvaní Södera na čele krajinskej vlády sa očakáva už v utorok. Predstavitelia CSU a FW vrátane Södera podpísali koaličnú zmluvu v približne 60-stranovom rozsahu iba niekoľko hodín pred ustanovujúcou schôdzou nového bavorského Landtagu. Nemecká spolková krajina Bavorsko, kde mala dlhodobo vládnuce postavenie CSU, bude mať po novom tzv. čierno-oranžovú koaličnú vládu. CSU na základe dohody odstúpi Slobodným voličom tri ministerstvá - kultúry, životného prostredia a hospodárstva. Koaličného partnera nechá zároveň riadiť aj nový rezort pre digitalizáciu. Nový kabinet má zložiť prísahu 12. novembra. V preambule koaličnej zmluvy sa nová koalícia označuje prívlastkami rodinná a vlastenecká. Zdôrazňuje, že Bavorsko by malo byť "udržateľnejšie, modernejšie a ekologickejšie". Vo voľbách do 180-členného bavorského krajinského snemu zo 14. októbra získala CSU 37,2 percenta hlasov, čo je o 10,5 percentuálneho bodu menej než v roku 2013. Strana tak bola opäť odkázaná na koaličného partnera. V hospodársky silnom Slobodnom štáte Bavorsko žije takmer šestina obyvateľstva Nemeckej spolkovej republiky. Bavorské voľby sú preto vnímané aj ako dôležitá skúška nálad voličov pre celé Nemecko.


Sociálni partneri nerokovali o minimálnej mzde

Republiková únia zamestnávateľov tvrdí, že zástupcovia odborárov neprišli na rokovanie.

BRATISLAVA. V utorok popoludní sa neuskutočnilo druhé kolo rokovaní o výške minimálnej mzdy na budúci rok, ako bolo naplánované. Republiková únia zamestnávateľov (RÚZ) informovala, že sa na stanovený čas nedostavili zástupcovia Konfederácie odborových zväzov (KOZ). Tí totiž predtým, ešte od 12. hodiny, absolvovali rokovanie so stranou Smer. Hlavnou témou ich stretnutia bol sociálny štát, dotkli sa však aj minimálnej mzdy. Zástupcovia KOZ sa nedostali načas na rokovania, ktoré bolo naplánované na 14.30 hod. "KOZ SR mala najskôr rokovať so sociálnymi partnermi než so Smerom-SD. Pýtame sa, či je Smer-SD tiež sociálnym partnerom," uviedol pre TASR tajomník RÚZ Martin Hošták s tým, že zástupcovia zamestnávateľov sa pýtajú, či aj oni majú rokovať o minimálnej mzde so Smerom. Od začiatku pritom volajú zamestnávatelia po apolitizácii tejto problematiky. Hošták tiež v súvislosti so stretnutím KOZ so Smerom povedal, že to "možno vnímať aj ako náznak preferencie partnera pre diskusie". Hovorkyňa Asociácie zamestnávateľských zväzov a združení (AZZZ) SR Miriam Filová Špániková doplnila, že zástupcovia zamestnávateľov nemali ani po viac ako 20 minútach s kým rokovať. "Vyjednávanie sa tak z dôvodu neprítomnosti predstaviteľov KOZ dnes neuskutočnilo," potvrdila Filová Špániková. Vo štvrtok dopoludnia sa plánuje AZZZ SR, RÚZ, Združenie miest a obcí Slovenska, ako aj Asociácia priemyselných zväzov vyjadriť k celej situácii. Prezident KOZ Marián Magdoško po stretnutí so Smerom, a ešte pred rokovaním so sociálnymi partnermi, uviedol, že by bol veľmi rád, ak by sa sociálni partneri vedeli dohodnúť na výške minimálnej mzdy, ktorá naozaj bude zodpovedať výsledkom ekonomiky. KOZ navrhuje zvýšiť minimálnu mzdu na 635 eur. "Výsledky ekonomiky umožňujú rast minimálnej mzdy. Požiadavku sme opäť zopakovali. Máme záujem sa blížiť k odporúčaniam, aby dosahovala približne 60 % priemernej mzdy v krajine," vyčíslil Magdoško. Sociálni partneri však chceli diskutovať aj o zavedení mechanizmu, na základe ktorého by sa minimálna mzda každoročne zvyšovala. Predseda Smeru-SD Robert Fico v súvislosti s témou minimálnej mzdy upozornil, že nie je súčasťou rokovaní medzi odborármi a zástupcami zamestnávateľov, ale ak sa nedohodnú, bude rozhodovať vláda. Určite by sa však rád priblížil k 600-eurovej hranici. "Máme niekoľko variantov. Môže byť variant navýšenia minimálnej mzdy a k tomu iné opatrenia, ktoré zvýšia čistý príjem konkrétneho zamestnanca. Alebo pôjdeme iba absolútnym číslom, že zvýšime minimálnu mzdu," priblížil Fico, podľa ktorého doterajší rast nemal nikdy negatívny vplyv na zamestnanosť. Šéf Smeru by tiež privítal, ak by padla dohoda na vzorci, ktorým sa bude minimálna mzda zvyšovať. Magdoško sa tiež vyjadril, že nevníma ako nekorektné, že sa pred rokovaním so sociálnymi partnermi stretol s vedením Smeru. "Nepovažujem to absolútne za nekorektné, pretože zákon o minimálnej mzde jednoznačne stanovuje pravidlá. Ak sa nedohodneme, tak výšku minimálnej mzdy stanoví vláda na návrh ministerstva práce. Ale práve toto chceme zmeniť, o tom diskutujeme so zamestnávateľmi," doplnil Magdoško s tým, že nepovedal ani nové číslo, resp. na akú úroveň by mala minimálna mzda vzrásť.


O riešení colnej vojny bude vo Washingtone rokovať čínsky vicepremiér

PEKING. Čínsky vicepremiér Liou Che bude vo Washingtone rokovať vo štvrtok a v piatok v snahe ukončiť colnú vojnu. Informovala o tom v utorok oficiálna čínska tlačová agentúra Sin-chua. Nové kolo rozhovorov ale začína už v utorok, ešte pred stretnutiami na vyššej úrovni. Oznámil to Biely dom. Obchodnú vojnu spôsobili ambície Pekingu v technologickej oblasti. Americký prezident Donald Trump uvalil voči Číne clá pre sťažnosti, že Peking kradne technológie alebo núti zahraničné firmy, aby technológie odovzdávali. Ak sa nedosiahne dohoda, desaťpercentné clá uvalené vlani v júli na čínske tovary za 200 miliárd USD sa 2. marca zvýšia na úroveň 25 percent.Agentúra Sin-chua o ceste čínskeho vicepremiéra do Washingtonu informuje po minulotýždňových vyjednávaniach v Pekingu, o ktorých splnomocnenec USA pre obchod Robert Lighthizer povedal, že "dosiahli pokrok" v kľúčových otázkach. Podľa agentúry podpredseda čínskej vlády Liou Che bude rokovať s Lighthizerom a americkým ministrom financií Stevenom Mnuchinom.Podľa ekonómov je však čas, ktorý je k dispozícii na rokovania, príliš krátky. Podľa ekonómov je cieľom Pekingu presvedčiť prezidenta Donalda Trumpa, že Čína robí dostatočný pokrok na to, aby sa zvýšenie amerických ciel odložilo. Trump minulý týždeň povedal, že by mohol byť ochotný posunúť lehotu z 2. marca na neskôr, ak rokovania budú prebiehať dobre. Washington sa však ešte len má vyjadriť, či sa vo vyjednávaniach dosahuje dostatočný pokrok.


Deň s vedcami: Ako pracujú práškoví metalurgovia

Tento článok si môžete prečítať vďaka ESET Science Award, oceneniu Nadácie ESET, ktoré podporuje výnimočnú vedu na Slovensku. BRATISLAVA. Pri vstupe do chodby vás ovanie vôňa dreva a kovu. Niet sa čomu čudovať, pravú stranu lemujú ťažké prístroje a preglejkové debny. Na konci vľavo vidno hydrostatický lis. "Toto je štandardný prvý krok v príprave materiálu. S voľným práškom nemôžeme pracovať, pretože je výbušný, ťažko sa s ním manipuluje, zohrievať ho je nebezpečné,“ vysvetľuje Martin Balog z Ústavu materiálov a mechaniky strojov SAV. Spolu s ďalšími kolegami sa práve chystajú premeniť hliníkový prášok na pevný valec. Nejde o špinavú robotu a preto majú na sebe bežné oblečenie - džínsy a tričká. Na premenu využívajú "pančuchu". "Nie, neberieme ich manželkám," s úsmevom dopĺňa Balog. Na rozdiel od pančúch z polyamidu a elastanu, táto je z polyuretánu. Len tak by ste si ju neobliekli. Pripomína zelenú rúru, ktorá sa vám zmestí do rúk. Výskumník Matej Štepánek sa ju chystá vložiť do lisu, ktorý vyvinie tlak až štyristo megapascalov. Pri ňom by sa ohýbala aj bežná konštrukčná oceľ. Pôvodne jemný prášok sa v pančuche spojí a vznikne pevný valec zhutneného prášku. Valce nazývajú práškové čapy. Výskumná skupina okolo Martina Baloga robí základný výskum. Vyvíjajú nové kovové a kompozitné materiály pomocou práškovej metalurgie, ktoré musia spĺňať špecifické požiadavky. Zároveň spolupracuje aj s mnohými firmami, najmä zo zahraničia. Okrem iných vecí pre jadrový priemysel vyvinuli a vyvíjajú materiály na transport a uskladňovanie vyhoretého jadrového paliva. Vyvinuli aj materiál na piesty do motorov Formuly 1. Podieľali sa aj na vytvorení najľahšieho supravodivého kábla či nového typu zubných implantátov. Lis pozostáva z veľkej valcovitej striebornej kade, ku ktorej vedie kovové schodisko. Keď do nej vložili pančuchu, spustili sekvenciu. Ozval sa monotónny zvuk podobný výťahu a masívna kovová modrá stena sa veľmi, veľmi pomaly začala približovať ku kadi, aby ju uzatvorila. Spustila sa blikačka ako na žeriave. Pomaly sa kaďa zavrela a čerpadlo ju naplnilo vodou. Lis sa prepol na vysokotlakové čerpadlo a začala sa premena. Na bočnej strane lisu, pri schodisku, visí na reťazi obrovská rolka papierovej utierky, ktorá veľkosťou pripomína bubon v práčke. "Keď sa stane nehoda a treba utrieť vodu, tá rolka je aj malá," hovorí Štepánek. "Už sa stalo, že v lise ostal obrovský tlak. Nedá sa manuálne ovládať, jedinou možnosťou bolo povoliť potrubie a nechať všetku vodu uniknúť von," vysvetľuje. Materiál z lisu je zhutnený, stlačený mechanickou silou k sebe. Má charakter ingotu (hutný polotovar, ktorý je určený na ďalšie spracovanie, pozn. red.) a a môžu s ním pracovať, zohrievať, obrábať ho, a to všetko bez rizika, že by vybuchol. O niekoľko minút sa lis otvorí a pančuchu vyťahujú. Je celá pokrčená. Otvoria ju v dielni vo vedľajšej budove. Štepánek z nej postupne vyťahuje valce vytvorené z hliníkového prášku a udrie na ne rukoväťou skrutkovača. Držia. "S voľným práškom by sme nemohli pracovať. Rozvírili by sme ho tu, navyše je extrémne samovznietiteľný a mohol by nastať výbuch," vysvetľuje Balog. Vo forme vylisovaného čapu s ním možno narábať aj takýmto spôsobom. Pred začiatkom experimentov ich musia ešte najprv odplyniť. Stlačený práškový hliník môže mať plynové dutiny, trhliny a pľuzgiere, ktoré vytvára fyzikálne a chemicky naviazaná atmosférická vlhkosť. Odplyňovanie znamená jej zníženie. Využívajú na to rúrové piecky, ktoré dokážu vyvinúť teplo do 1200 stupňov Celzia. Odplynenie čapov v nich trvá niekedy aj dvadsaťštyri hodín. Keď už je materiál pripravený, je treba ho aj otestovať, zistiť, čo všetko vydrží. Na to v ústave slúži špeciálny prístroj, ktorý si vybudovali sami. "Aj toto je súčasť našej práce, vyrábať si prístroje. Všetko, čo sa nedá bežne kúpiť, si vyrobíme," hovorí Balog. Prístroj je veľmi citlivý, nachádza sa v laboratóriu mimo všetkých ťažkých strojov. Keď do miestnosti vstúpite a začnete sa obzerať okolo, uvidíte rozmanité vybavenie - staršie aj modernejšie skrine, papierové aj kovové nástroje. V rohu sa ukrýva aj starý čierny magnetofón, ktorého sa niektorí zamestnanci stále nechcú zbaviť. Je tu trochu prítmie, keďže zdrojom prirodzeného svetla sú okná, ktoré nie sú otočené k slnku. A do toho počujete šum ako z hlasnej klimatizácie. Všetko, čo sa nedá bežne kúpiť, si vyrobíme. Niekedy aj prístroje, ktoré sa dajú kúpiť, si z určitých dôvodov aj sami vyrobíme. Testovanie vzoriek materiálu metódou small punch testing má na starosti doktorand Milad Roostaei z Iránu. Metóda zahŕňa vystavovanie materiálu mechanickému tlaku pod vysokou teplotou, pričom Milad sleduje na monitore krivku, ktorá ukazuje, ako materiál reaguje. Jeho dizertačná práca zahŕňa vývoj špeciálnych hliníkových nanomateriálov s extrémnou stabilitou pre vysokoteplotné aplikácie. Jeden test už niekoľko dní prebieha v peci, nie je možné nazrieť dnu, pretože by vzorka aj výsledky by boli narušené. "Výhodou tohto testovania je, že stačí veľmi malá vzorka. Často možno vzorku odobrať zo zariadenia v plnej prevádzke. Cieľom je získať opis toho, čo sa deje vo vnútri materiálu, čo umožní predpovedať celkové vlastnosti a ako bude pracovať," vysvetľuje Roostaei. Vzorka má priemer osem a hrúbku pol milimetra. Milad sa do SAV dostal vďaka tomu, že chýbali študenti. A tak výskumníci oslovili známych v zahraničí, vďaka čomu našli vzdelaných, schopných a motivovaných ľudí. Bežný deň vyzerá tak, že časť strávi experimentovaním, časť prezentáciami, časť štúdiom. Začína ráno okolo ôsmej, z práce odchádza po piatej. Po skončení sa vracia domov, aby si pripravil jedlo do práce. "Slovenské jedlo mi až tak veľmi nesedí," dodáva s úsmevom. Malid nie je jediný zahraničný doktorand v ústave. Druhým je Ahmed Ibrahim z Egypta, ktorý je súčasťou skupiny už dva roky. Má na starosti prípravu nových špeciálnych materiálov na báze titanu pre zubné implantáty, ktoré sa vkladajú do čeľuste a do ktorých sa potom nasunie stĺpik a korunka. Strohá biela a veľmi čistá miestnosť, v ktorej sedí, svojím spôsobom pripomína zubnú ambulanciu. Akurát v nej nie je stolička, do ktorej by ste sa uložili pred vyšetrením. Práve sa chystá preskúmať štruktúru titán-horčíkového materiálu, ktorý vznikol tu v ústave. Na to použije riadkovací elektrónový mikroskop, ktorý zobrazuje predmet pomocou tenkého lúča elektrónov prechádzajúceho po vzorke. Obraz vzniká cez interakciu urýchlených elektrónov so skúmaným materiálom. Naťahuje si rukavice, vzorka je veľmi citlivá. "Nemôžete sa jej dotknúť, mohli by ste ju kontaminovať, poškodiť," vysvetľuje. Vzorku musí najprv vložiť do puzdra, a to zas vložiť do otvoru v kovovom držiaku a upevniť. Potom ju vloží do mikroskopu a pár minút musí počkať, kým dosiahne požadované vákuum. Na jednom z dvoch monitorov ukáže záber povrchovej štruktúry. Ibrahim na ňom sleduje veľkosť zŕn v štruktúre titánu a horčíku, ktoré ovplyvňujú vlastnosti. Hľadá čo najlepšiu mikroštruktúru, ktorá by zaistila ideálne mechanické vlastnosti. "Dostávame sa do finálneho štádia, keď sa materiál testuje z pohľadu cytotoxicity a genotoxicity. V podstate v tejto fáze testujeme, ako materiál bude reagovať na organické tkanivo," ozrejmuje Balog. Ak je reakcia na implantát negatívna, musia odznovu upravovať mikroštruktúru. Popri testovaní sa Ahmed teraz pripravuje na konferenciu v Spojených štátoch, na ktorú chystá prezentáciu. Hneď ako skončil s testovaním, utekal si vybavovať víza do Ameriky cez ambasádu. Získať víza je ťažké, už s tým bojuje niekoľko dní. Každý v skupine Martina Baloga má na starosti určitú analýzu, metodiku pripravovania alebo testovania materiálu. Ulohou starších skúsenejších vedcov je najmä riadenie tímu, voľba vhodných vedeckých smerov, zháňanie financií, písanie grantov, prezentácia výsledkov, školenie študentov, komunikácia s priemyslom. "Vedecká robota je mravenčia ale zaujímavá robota. Avšak v našich podmienkach sme nútení zháňať prostriedky aj z externých zdrojov, často je to cez spoluprácu s priemyslom. Len takýmto spôsobom sme schopní byť dlhodobo finančne atraktívny pre šikovných vedeckých pracovníkov, " spomína Balog. "Práca na priemyselnej spolupráci je iná ako tá čisto vedecká, v mnohých ohľadoch náročnejšia. Je to však motivujúce vymyslieť atraktívny materiál a potom ho neskôr vyvinúť do aplikácie vo forme súčiastky pre priemyselného partnera. Je to ako vychovať vlastné dieťa," ozrejmuje. Tento článok si môžete prečítať vďaka ESET Science Award, oceneniu Nadácie ESET, ktoré podporuje výnimočnú vedu na Slovensku.


Argentína a Čile vyzvali americké štáty, aby neuznali voľby vo Venezuele

Argentínsky prezident Mauricio Macri kritizoval Venezuelu a poukázal na vysokú korupciu v krajine.

LIMA. Lídri Argentíny a Čile vyzvali zvyšné americké krajiny, aby neuznali prezidentské voľby vo Venezuele, ktoré boli vypísané na 20. mája a v ktorých sa bude prezident Nicolás Maduro uchádzať o znovuzvolenie. "Toto nie sú demokratické voľby," uviedol argentínsky prezident Mauricio Macri v sobotu pred svojimi partnermi na Summite Amerík v peruánskej Lime. Venezuela je podľa extrémnym príkladom spoločnosti, v ktorej sa korupcia dostala spod kontroly. "Korupcia prekračuje hranice, preto musí boj proti nej byť vedený tiež tak, že bude presahovať hranice," citovala Macriho agentúra DPA. Čilský prezident Sebastián Piňera apeloval na neuznanie venezuelských volieb ešte v piatok. Hlavy štátov a vlád amerických krajín zúčastnených na summite sa dohodli na sérii opatrení zameraných na väčšiu transparentnosť a proti korupcii, ktorú označili za najväčšiu hrozbu pre región. Na summite sa zúčastňuje vyše 30 lídrov krajín zo Severnej, Strednej a Južnej Ameriky a Karibiku. Venezuelského prezidenta Madura zo summitu vylúčili a prezident USA Donald Trump účasť odvolal pre sýrsku krízu. Trumpa zastúpil viceprezident Mike Pence, ktorý oznámil, že Spojené štáty poskytnú humanitárnu pomoc vo výške takmer 16 miliónov dolárov Venezuelčanom, ktorí utiekli zo svojej krajiny počas politickej krízy sprevádzajúcej Madurovu vládu. Pence uviedol, že táto podpora pomôže Venezuelčanom v Kolumbii a Brazílii získať prístup k bezpečnej pitnej vode, prístrešky, ako aj prácu a možnosti vzdelávania. Americký viceprezident, ktorý sa v Lime stretol aj s venezuelskými opozičnými predstaviteľmi, vyhlásil, že Maduro premenil Venezuelu na diktatúru, informovala agentúra AP.